Josu Erkoreka: «Hurrengo gobernuari eskumen egutegi bera aurkeztuko diogu» | Politika | Berria\nJosu Erkoreka. Jaurlaritzako eleduna eta Gobernantza Publikoko eta Autogobernuko sailburua\n«Hurrengo gobernuari eskumen egutegi bera aurkeztuko diogu»\nErkorekak aitortu du Espainiako Gorteetarako bozek «zalantzan» jar dezaketela eskumen transferentzien agenda. Jakinarazi du datozen asteetan aurkeztuko dutela murriztutako eskumenei buruzko azterlan bat.\nPedro Sanchezek Espainiako Gorteetarako hauteskundeen eguna iragarri eta ordu gutxira mintzatu zaio Josu Erkoreka (Bermeo, Bizkaia, 1960) BERRIAri. Ostiralean bertan hitz egin zuten Jaurlaritzak eta Espainiako Gobernuak, eskumenen transferentzien agendan hauteskundeek izan dezaketen eraginaz. Apirilera arte lanean jarraitzeko prest agertu dira biak.\nZer iruditzen zaizu Sanchezen hauteskunde deialdia?\nEz ditu konpontzen mahai gainean ditugun gai guztiak; atzeratu egingo du horiek bideratzea.\nOndo egin du? Jarrai al zezakeen aurrekonturik gabe?\nHori erabaki hain pertsonala da... Ikusiko zuen egungo baldintzetan legealdiak ez zuela bideragarritasunik. Beste irtenbiderik ez zuen aurkituko.\nData egokia da? Ez da udal eta foru bozen egun berean egingo.\nHauteskunde orokorrek zentzu berezia daukate, eta ondo ikusten dut besteetatik formalki aldentzea. Udal hauteskundeetan, boto emaileek tokian tokiko baldintzak eta pertsonak hartzen dituzte gogoan. Hauteskunde orokorretan, beste faktore batzuk izaten dira nagusi, bereziki ideologikoak, tokiko mailan hain pisu handia izaten ez dutenak. Boz ezberdinak izanik, erabaki ona da foroa eta momentua ezberdina izatea.\nZer jokaleku posible ikusten ditu Jaurlaritzak apirilaren 29tik aurrera, eta nola kokatuko da horien aurrean?\nGure planteamenduak berdinak izango dira, gobernuan bat edo bestea egon. Gobernu programa bat eta koalizio hitzarmen bat dugu gure jokabidea ezartzen duena, eta horren arabera jokatu beharra daukagu, horixe baita herritarrekin hartu genuen konpromisoa. Egungo gobernuarekin gutxieneko ulertze bat egon da, elkarlan urrats batzuk egin ditugu. Urteetan baztertuta egon diren gaiak berreskuratu ditugu; besteak beste, eskumenen transferentziak. Gobernu honek irauten ez duen bitartean, zalantzan jar daiteke hori, baina gure planteamendua berdina izango da gobernu honekin edo beste batzuekin; hurrengoei, batzuk edo besteak izan, planteamendu berberekin ekingo diegu.\nZer gertatuko da eskumenen transferentziekin?\nGobernu honekin posible izan da orain arte posible izan ez dena. Transferentzien egutegia lortzeko lanean aritu garenean, gure planteamendua izan da euskal autogobernuarekiko konpromisoa unean uneko koiunturatik harago jokatu beharko genukeela; konpromisoak instituzionala izan beharko lukeela; trinkoagoa, egiturazkoa. Hori defendatuko dugu aurrerantzean ere, ez baita onargarria gobernu batek, legearen aplikazioan, betekizunei muzin egitea; bereziki, bere aurreko gobernuak konpromiso sendoak eta zehatzak hartu baditu eta urratsak egutegi zehatz batean jaso baditu. Hori azken egunera arte defendatuko dugu. Gaur bertan [ostiralean] hitz egin dugu gobernuarekin, eta gogorarazi diogu eskumen eta ahalmen guztiak dituela eta ez dugula arrazoirik ikusten egutegiaren exekuzioa bazter uzteko.\nZer erantzun dizuete?\nBaietz, prest daudela lanean jarraitzeko hauteskundeetara arte. Badugu denbora aurrerapauso zehatzak eman ahal izateko egutegiaren aplikazioan. Guregatik ez da hutsunerik izango. Astelehenean jaso genuen lehenbiziko dokumentazio bat, eta gure erantzuna mahai gainean daukate negoziazioari behar bezala ekiteko. Guregatik, hauteskunde egunera arte jarraituko dugu lanean.\nEspero duzue hauteskundeen aurretik erabat ixtea egutegian zehaztutako lehen blokea?\nAhaleginduko gara. Gobernu zentralak transferentziak egiteko ahalmen osoa du oraindik. Hauteskundeen ondoren, bere eginkizunak murriztuta edukiko ditu, baina oraindik ez.\nZazpi dira lehen blokeko eskumenak, baina biri buruzko agiriak baino ez dizkizuete bidali.\nOraingoz bi jaso ditugu, baina honetan zintzo, artez eta azkar jokatu izan gura dugu. Horregatik, badaukate gure erantzuna. Orain, haiek zer esango zain gaude hurrengo pausoak emateko, eta gogorarazi diegu beste bost falta direla.\nZazpitik bi bidali dizkizuete, Espainiako Gobernuak egutegi osoa bidali zuenean kanpoan utzi zuen Gizarte Segurantza… Sintonia dago?\nOso zaila da erabateko sintonia lortzea, gobernuek norabide eta buruzagitza politiko bat daukatelako besteak beste, baina badagoelako burokrazia indartsu bat ere; horrek asko baldintzatzen du. Kontuz ibili behar da aurreikuspenak egitean, akordioa behar delako transferentzia bat egin ahal izateko. Akordioa biren artean egin behar da, eta gerta daiteke eskaintzen digutena guk ez onartzea ez duelako betetzen gure nahia. Oro har, borondate ona ikusten dugu gure solaskide politikoengan. Ezin dut gauza bera esan solaskide politikoen atzean dauden goi mailako funtzionario guztien inguruan, ikusten delako horien artean badagoela erresistentzia indartsu bat esku artean daukatena askatu eta beste baten eskuetara igarotzeko.\nBi lehentasun dituzue gobernu programan: Gizarte Segurantza eta espetxeak. Moncloak egutegitik kanpo utzi zuen bat, eta amaierarako bestea. Gutxietsi egin dute Jaurlaritza?\nGuk gure lehentasunak ditugu, eta haiek hasieratik esan ziguten eurenak ez direla gureen berdinak; ez dutela zertan horretan bat etorri. Egia da Gizarte Segurantzarena ez dela erraza izango negoziazioan, aurrekaririk ez daukalako eta Auzitegi Konstituzionalak ere doktrina oso estua jarri duelako. Ez dugu egun batetik bestera lortuko. Horregatik pentsatu genuen, nahiz eta hori guretzat lehentasunezkoa izan, aurrebaldintza gisa joko bagenu seguruenik beste guztia bertan behera geratuko litzatekeela, prozesu guztia atzeratuko lukeelako. Gure desadostasuna irmoki agertu genuen, ahal dugun bakoitzean gogorarazten diegu hori ere zor digutela. Espetxeena badago, baina epeak gainera datozkigu. Zailagoa izango da aurrera egitea momentu honetan. Gero gerokoak; ikusiko dugu gobernuan zein dagoen. Baina guk hurrengo gobernuari dokumentu hau jarriko diogu mahai gainean lehen bileratik.\nEgutegi hau bera?\nHau bera, orain arte Espainiako Gobernuak guri eskainitako egutegi bakarra delako. Hurrengo gobernuak esan beharko du zergatik muzin egiten dion. Alderdi bereko presidente bat badago, zailago izango du ezetz esatea, baina, beste alderdi batekoa izanda ere, horrek ere esan beharko digu zergatik ez duen ontzat hartzen, Euskal Autonomia Erkidegoaren oinarrizko lege instituzionalaren aplikazioaz ari garelako, ez euskal abertzaletasunaren eskakizun teoriko bati erantzuteaz.\n40 urte ditu aurten estatutuak, eta Madrilen ez dago guztiz betetzeko asmorik. Zein da Jaurlaritzaren gogoeta?\nAldebikotasuna beharrezkoa da transferentzien alorrean, ez baitira gauzatzen bien arteko adostasunik ez badago. Sarri askotan, transferentziak ez dira sinatzen ez ezer eskaintzen ez digutelako, eskaintzen digutena onartzen ez dugulako baizik. Akordioak, egotekotan, egon behar du gobernu zentralak guri eskualdatu behar digun eskumen batzuen inguruan; beraz, haien oniritzia ezinbestekoa da, haien eskuetatik gureetara pasatu behar duten eskumen batzuez ari gara eta.\nNahiz eta, legez, Jaurlaritzari dagozkion.\nLegez horrela da, baina gero desadostasunak sortzen dira edukiaz. Orain esku artean izan ditugun eskumenetan, inork ez zuen zalantzan jartzen trenbide eta errepide horiek gureak zirela, baina errepide hori autobide izandakoa zen, eta errepide arrunt bat da orain; hor erdibidean, xehetasun asko zeuden lotu beharrekoak, eta egiten ziguten eskaintza guretzat ez zen onargarria. Letra txikia aldez aurretik uste den baino garrantzitsuagoa da. Uste izaten da txikikeriatan gabiltzala, baina ez dira: gero isla ekonomiko garrantzitsua izaten dute.\nGizarte Segurantzak sortzen al du eztabaidarik gobernuko bazkideen artean?\nLehentasunen artean jarri genuenean, bien izenean sinatu genuen. Gogo gehiago edo gutxiago izan dezakete, baina gobernuan ez du eztabaidarik sortzen, biok ontzat hartutako lurzoru partekatuaren osagai bat delako.\nEstatus berrirako testu artikulatuan lanean ari da aditu talde bat. Badakizue nola doan idazketa prozesua?\nOinarriak ezagutzen ditut, baina esku artean duten lanaren berri zehatzik ez daukat.\nOinarrietan bat etorri ziren EAJ eta EH Bildu. PSE kritikoa da. Horiek aurrera eginez gero, kolokan legoke gobernu koalizioa 2020tik aurrera?\nAlderdi bakoitzak bere bidea hartu du, eta legebiltzarrean gai horretan ez dute batera jokatu, baina, hori horrela izan zitekeela aurreikusita, koalizio hitzarmenean argi utzi genuen programa bat osatuko genuela eta horrek jasoko zituela etorkizuneko autogobernuari buruzko zehaztasun batzuk, baina etorkizuneko autogobernuari buruzko irizpideak bakoitzak bereak defendatuko zituela askatasun osoz. Gauzak, oro har, ondo doaz, eta irizpide ezberdinik badago, leialtasun osoz partekatzen da. Horrek, gaur-gaurkoz, ez du baldintzatzen Jaurlaritzaren jarduna; etorkizunean zer ekarriko duen, batek daki.\nAutogobernuan salto bat emateko garaia da, edo dagoenari eustekoa?\nLegealdiko lehen agerraldian esan nuen egungo autogobernuak arrisku handiak zituela, batez ere berme faltaren ondorioz. Eskumenak legez aitortuta dauzkagu, baina ondorioa da errealitatea legean aurreikusitakoa baino murritzagoa dela. Nik esaten nuen, lehenengo urrats modura, bermatu beharko genukeela legez aitortutako eskumenak errespetatzea eta horietaz gozatu ahal izatea; zain ez egotea estatuak zer esango. Hortik aurrera, abertzale batentzat inoiz ez da autogobernua zabaltzeko momentu desegokia. Baina egoerak bide ematen du horretarako? Argi dago badirela Espainiako politikan arrisku jakin batzuk, eta ikusten da zein izaten ari den urrats jakin batzuk eta lerro gorri batzuk gainditzeko ahalegina egin dutenen zortea edo ondorioa. Hori hor dago, eta gobernu, erakunde eta alderdi orok baloratu behar du bere estrategia diseinatzerakoan.\nNola bermatu daiteke legez jasotakoa?\nEz dago formula magikorik. Gauzak dauden moduan, arrisku hori dago. Gobernu programan jasota dago konpromiso bat: azterketa bat egitea, ikusteko gai batzuetan estatutuak ematen digun eskumena nola murriztu den. Prestatuta dauzkagu zortzi txosten, zortzi materiari buruzkoak; datozen asteetan eramango ditugu gobernu kontseilura, formalki onartzeko. Hor ikusten da, sektore diferenteetan, nola eskumen horiek murriztuak izan diren modu nabarmenean. Urtez urte, Espainiako Gobernua erabakiak hartuz joan da, eta gero Auzitegi Konstituzionalak bedeinkatu ditu. Administrazio bakoitzak badauzka ahalmen batzuk bere esparruan jokatu ahal izateko, baina ez dute zerikusirik orain 25-30 urte erkidegoek zeukatenarekin.\nLegealdi erdia joana da. Nola ikusten duzu beste erdia?\nHasieratik genekien zer baldintzatan aurre egin behar genion legealdiari. Beti akordioak bilatzeko borondatearekin jardun dugu, eta hemendik aurrera ere jarrera horrekin jarraituko dugu, jakinik gure mugak zeintzuk diren. Besteak beste, legebiltzarrean astero-astero ikusten ditugulako oposizioko hiru alderdien arteko akordioak —akordioak diot, ez kointzidentziak— gobernuari oztopoak jartzeko.\nJaurlaritza bera nora begira dago akordioak bilatzean: ezkerrera ala eskuinera?\nJaurlaritzak bere programa atera behar du aurrera, eta horrekin hurbildu behar da talde parlamentarioengana. Hortik aurrera, ikusten da zein dagoen prest eta zein ez hurbilketa saio bat egiteko. Taldeek ere momentu diferenteak izaten dituzte.\nPPri pasatu al zaio haserrealdia Rajoyren aurkako zentsura mozioagatik?\nEz du ematen. Aurrekontuei buruzko eztabaidan ikusi zen: ez zuen inolako hurbilketarik egin nahi izan; Elkarrekin Podemosen antzera.\nEH Bildurekin adostu ditu EAJk estatus berrirako oinarriak, eta Jaurlaritzak ia hitzartu zituen aurrekontuak haiekin. Zer moduzko giroa dago zuen artean?\nJaurlaritzaren ahalegina berdina da hiru taldeekin, gobernuak programa bat kudeatu behar duelako eta ezin daitekeelako hortik gehiegi urrundu.\nZer itxura eman dizute buruzagi subiranista katalanen aurkako epaiketaren lehen saioek?\nZalantzagarria da nola iritsi daitekeen auzia Auzitegi Gorenera eta ez Kataluniako Auzitegi Nagusira. Ez da ulertzekoa hainbeste denboran hainbeste jende behin-behineko espetxealdian egotea, eta ez da ulertzekoa matxinadaren salaketa. Epaiketa oso mediatikoa izanik, zaila izaten da jardun juridiko-judiziala eta komunikatiboa uztartzea. Helburu komunikatiboak —mezu politikoak— eskakizun batzuk dauzka; defentsa juridikoak, beste batzuk; eta, sarri askotan, kontrajarriak izaten dira.


Greziako zorra berriz bideratzea aztertuko du Europako Batasunak\nBestalde, erreskate programaren garapena aztertzen ari den EBren eta NDFren misioak gutxienez astebete gehiago emango du Grezian.\nErreskate programaren garapena aztertzen ari den EBren eta NDFren misioak gutxienez astebete gehiago emango du Grezian, Olli Rehn Gai Ekonomikoetarako komisarioak gaur iragarri duenez. Era berean, Greziako zorra berriro bideratzea beharrezkoa izan litekeela onartu du komisarioak.\nZorraren berregituraketa ez da aukera bat, baina inbertitzaile pribatuen agerpena Grezian mantentzeko helburuarekin ekimenen bat abian jartzea posible da, onartu du Rehnek prentsaurrekoan, Bruselan, ministroen bilera amaitu ostean.\nHala eta guztiz ere, Greziarentzako bigarren erreskate bati buruz hitz egin beharrean edo zorraren berrantolaketa bat planteatu baino lehen, zerga-sistema indartzeko esfortzuak egin eta 50.000 milioiko (BPGren % 20) pribatizazio programa martxan jarri beharko du Gobernuak.\nDatozen egunetan Atenasek pauso erabakigarria ekarriko duten neurri konkretuak iragartzea espero du Rehnek. Zentzu horretan, Greziako indar politiko guztiek ados jartzea espero du komisarioak.\nInformazio gehiago:Eitb: Greziako zorra berriz bideratzea aztertuko du Europako Batasunak


ARROTXAPEko HISTORIAren TXOKOA: El Arga, buen anfitrión sanferminero.\nPublicado por Patxi Abasolo Lopez en 7:44\nArrazoia duzu, guk ere ikusi genuen nola bi gazte lapurtzen ari ziren lotan zeudenen haibat gauza. Oihu egin genien eta korrika atera ziren. Seguro gero bueltatu zirela... Maltzurra izan behar da lotan dagoen gixajo bati zapatak lapurtzeko, gero!\nBai, eta hiru gazte bortxaturik, hobe esanda, hiru salaketa jarrita, auskalo zenbat eraso eta bortxaketa! Ea hurrengoetan errepikatzen ez diren! Hemendik txaloak Peñek eraso horien aurka adierazitako irmotasunagatik. Biba zuek!


30 urria, 2019 Gure lurra 379\nJosetxo Zufiaurre Goia beasaindarrak ‘Baserritarren iraganeko egutegia’ liburua aurkeztuko du hilaren 29an, Beasaingo Igartzako jauregian. XX. mendeko baserrietako bizitzaren entziklopedia txikia osatu du.\nDuela 40-50 bat urte, On Jose Migel Barandiaranek proposatutako galdeketa sortak egin zituen Josetxo Zufiaurrek Beasaingo baserrietan. Hogei urte behar izan zituen Beasaini buruzko monografia etnografikoa (1998) liburua idazteko; Gipuzkoan egindako lehenengo monografia izan zen hura. Etxean ondo baino hobeto gordeta ditu galdeketa haien erantzunak eta «garbiketa» egiten ari zela, «fitxa pila bat» aurkitu zuen. «Orduan pentsatu nuen: ‘Hau dena pikutara joan da eta hau dena biltzea komeni da, jasota gelditzea’». Asmo horrekin osatu du Beasaingo Paperak bildumako Baserritarren iraganeko egutegia liburu berria. XX. mende hasierako baserrietako lanak, sinesmenak, tresnak, lan egutegia… jaso ditu 140 orrialdeko liburuan. «Baserritarrek idazten ez zuten jakingo, baina jakinduria izugarria zuten», dio beasaindarrak. Ondorengo lerroeetako adibideak, jakinduria horren laburpentxo bat besterik ez da.\nBaserriak nola eraikitzen zituzten zehatz-mehatz azalduz hasten da liburua. «Zerrategia baserria egingo zen tokian bertan jartzen zen. Pentsa zenbat egur behar zen baserri bat egiteko. Zutabeak, hagak, goi hagak, kapirioak, kapirioaren gainean lata (teilak jartzeko ohola)… Zerraketak egiten zituzten kuadrillak zeuden. Harpanarekin ebakitzen zituzten».\nIzan ere, gehienean, lehenengo solairura arte harriarekin eraikitzen bazuten ere, «handik gora, XVI. gizaldian, zurajea egiten zuten, piezak zenbakitu eta muntatzen joaten ziren. Ondoren, kanpoko hutsuneak, harriarekin eta buztinarekin betetzen zituzten. Barruko paretak oholarekin egiten zuten askotan, baina beste askotan, –Beasaingo Arritta baserrian ikus daiteke–, hurritz makilak trentzatuz egiten zituzten, eta ondoren, buztinarekin estali,eta karearekin zuritu».\nLaia eta zirrindara\nBaserritarren lanei dagokionean, sarritan egin behar izaten zuten laian; laia motzarekin zein luzearekin. Zufiaurreren esanetan, «laia motza hemendik kanpo ere ibiltzen da, baina laia luzea euskaldunona da. On Joxemiel Barandiaranek garbi esaten zidan niri hori». Hala ere, lurrari buelta eman aurretik, «aurrena ebaki egin behar da lurra, zirrindara egin behar da. Horretarako dago nabarra. Zein zabaleran egiten zuen zirrindara? Laiari kopuruaren arabera. Soro guztia markatzen zutenean, orduan ematen zioten buelta».\nBeharrak sortutako erramintak ere sortu izan dituzte baserritarrek. Horietako bat da zoketa: «Garia igitaiarekin eskuz mozten zenean, behin baino gehiagotan hatza ere moztu izaten zuten. Orduan, egurrezko eskularrua erabiltzen zuten. Hatzak eskularruaren barruan geratzen dira eta bukaeran hiru zulo dauzka; zuloetatik soka pasa eta esku muturrean lotzen zen ez ihes egiteko».\nLihoa eta makila\nLihoa aldatu, ebaki eta putzura eramatea izaten zen beste egin beharretako bat. «Baserri bakoitzak bere liho putzua zeukan, errekatxoan, kanala eginda. Lihoa bertan edukitzen zuten harriarekin estalita, azala biguntzeko. Etxera eraman, lehortzen zenean, joz azala kendu, txarrantxan pasatu eta emakumeek harilkatu egiten zuten. Hari hori ehuleei eramaten zieten. Beraien makina zeukaten». Ehuleak, errotariak bezala, makila kobratzen zien baerritarrei: «Baserritarrak 10 kilo liho eramaten bazuen, ehuleak kilo bat kenduko zion. Errotariak ere komisio bera kentzen zion, artoa edo garia eramanez gero. Komisio horrek izen bat dauka, bai errotan eta bai ehulean: makila. Europan ere hitz berdina erabiltzen da».\nBestalde, erlijioak indar handia izan du urteetan eta horren adibidea da, etxea babesteko, erramu adarrez egindako gurutzeak. Erramu Egunean, erramu adar handiarekin joaten ziren baserritarrak elizara, erramu adarra bedeinkatzera. «Zertarako? Santa Kutz eguna baino lehenago, hau da, maiatzaren 3a baino lehenago, ate, leiho, ukuilu eta soroetarako gurutzeak egin behar zituztelako. Urtero berriak jartzen zituzten. Atekoa lodixeago eta handixeagoa izaten zen, landuagoa». Gurutzearen bi zatiak lotzen ziren puntuan: «Iltzearekin josi aurretik, Kandelaria egunean bedeinkatutako kandela bat piztu eta tanta bat botatzen zioten».\nBestalde, Erramu Egunean bedeinkatutako erramu hostoak gorde egiten zituen emakumeak: «Ekaitza zetorrenean, ur bedeinkatutan (ur bedeinkatua beti etxean edukitzen zen) busti, eta leihoa ireki eta gurutzea egin ondoren, leihotik bota eta sutan erretzen zuten erramu hostoa».\nLehen Atekoen lanak\nBaserrien funtzionamendurako garrantzitsua zen beste kontzeptu garrantzitsu bat ere bada, Zufiaurreren esanetan: Lehen Atea. «Baserri batetik hilerrira bidera joateko bide jakin bat egoten da, gorputz bidea izenekoa. Bide horretan, eskuinera dagoen lehendabiziko baserriko bizilaguna da Lehen Atea». Hainbat betebehar izaten ditu Lehen Ateak: «Aurreko baserrian norbait hiltzen bada, lurperatu bitartean, ganaduarentzako ganadu janak egitea; erlauntzetara joan eta euren etxekoa hil dela eta argizari asko egiteko esatea, urte guztian kandela piztuta egon behar izaten baitzen elizan; gaixo jarriz gero, medikuari abixatu, hilez gero apaizari… Nahiz eta urte osoan haserretuta egon eta elkarrekin ez hitz egin».\nKatea ez da eten »


About: Alfontso XIII.aren zaldain birakaria\nAlfontso XIII.aren zaldain birakaria, Plaiko zubia edo Txakur-txiki zubia Ondarroan dagoen zubia da. 2008ko maiatzaren 15ean, Eusko Jaurlaritzak monumentu izendatu zuen, Sailkatutako Kultura Ondasuna.\nAlfontso XIII.aren zaldain birakaria, Plaiko zubia edo Txakur-txiki zubia Ondarroan dagoen zubia da. 2008ko maiatzaren 15ean, Eusko Jaurlaritzak monumentu izendatu zuen, Sailkatutako Kultura Ondasuna. (eu)\nAlfontso XIII.aren zaldain birakaria Indalecio Ojangurenen argazkian\nAlfontso XIIIaren zaldain birakaria.jpg\nmetal, harri eta hormigoi\nAlfontso XIII.aren zaldain birakaria (eu)\nwikidata:Alfontso XIII.aren zaldain birakaria\ndbpedia-es:Alfontso XIII.aren zaldain birakaria\ndbpedia-wikidata:Alfontso XIII.aren zaldain birakaria


Bizilagunen garaipena Murtzian: lehen unetik lur azpitik hasiko dira eraikitzen AHT eta lanak aurreratuko dituzte\n2018ko irailaren 22a, larunbata | Ordua Euskal Herrian 15:34:21\nNazioartea > Europa > Espainia > Murtzia\nEtengabeko protesten ostean, entzunak izan dira murtziarren eskaerak: azaroaren 15ean hasiko dira lur azpiko trenaren lanak.\nHilabetez, egunero egin dituzte protestak Murtzian. (Argazkia: EFE/Marcial Guillén).\nNeurriak ez du eragotziko hiria bitan banatuko duen harresia eraikitzea, ezta trena bere osotasunean lur azpikoa izatea ere. Hala eta guztiz ere, “Pro-soterramiento Murcia” plataformak begi onez jo du erabakia, baina zuhurtziaz jokatzeko unea dela esan du.\nHerritarren protestek eragina izan dute Murtziako AHTan: uste baino lehenago hasiko dira AHTaren sarbidearen lanak, eta trenbide pasagune berri bat eraikiko dutela esan du Adifeko presidenteak. Lanak iraun bitartean, bi igarobide izango dira bide osoan. AHT lur azpikoa izateko lehen urratsa izan daitekeen arren, lanek gainazaletik jarraitu beharko dute denborak aurrera egin ahala, hasierako proiektuan AHT gainazaletik izango dela zehazten baitu.\n“Pro-soterramiento Murcia” plataformak onartu egin du proiektuaren jarraipen batzordeko kide izatea. Elkarrizketaren unea dela azpimarratu du bizilagunen taldeak. Hala ere, lanak hasi bitartean eta hauek izan ditzaketen ondorioak aztertu aurretik, protestekin jarraituko dute. Hurrena, urriaren 28an izango da, Espainiako gobernuko Sustapen ministerioaren egoitzan, Madrilen. Europako Eskaeren Batzordeak tramitera onartu ditu bizilagunen eskaerak eta egoera aztertuko duela esan du.\nKanal honetan artxibatua: Murtzia\nMurtzia kanaletik interesatuko zaizu...\n2018-01-18 | Miren Osa Galdona\nMurtziako AHT: herri batasuna errepresioari eta PPren gobernuari aurre egiteko\n2017 urte amaieran indarra hartzen hasi ziren manifestazioak Murtzian AHTren eraikuntza zela eta. Agintariek, herritarren hitza aintzat hartuz, trena lur azpitik egingo dutela hitza eman arren, protestek ez dute etenik Murtzian: obrak hasi berritan, adostutako proiektua ez betetzea leporatzen die “Pro Soterramiento” plataformak agintariei. Jakina baita proiektu osoa amaitu bitartean trenaren zati bat gainazaletik joango dela, baina hasierako neurriak ez direla errespetatu diote... [+]\n2017-10-05 | Miren Osa Galdona\nMilaka herritar kalera atera dira Murtzian, hiria bi zatitan banatuko duen harresiari ezetz esateko\nHiria bi zatitan banatuko duen makro- proiektuaren aurka etengabeko protestan ari dira Murtzian, Espainiako Estatuan. Pasa den igandean 50.000 herritar atera ziren kalera, agintariei beren desadostasuna azaltzeko. Protesten arrazoia: abiadura handiko trenaren lanak errazteko eraiki nahi duten harresiaren aurka egitea. Hiria erditik bereiziko duen harresia eraiki nahi du Alderdi Popularra agintean den gobernuak. Diotenez, istripuak ekidin eta lanak errazteko da. Bost metroko altuera eta... [+]


Etengabeko kontsumoak eta hazkunde ekonomikoak, aurreikusitako gorakada demografikoarekin batera, baliabide naturalak agortuko direla eta hondakinen krisi handia etorriko dela iragartzen digute. Gainera, gure biodibertsibitatearen galera larriagotu egingo da klima aldaketaren ondorioen eraginez.\nGertakari horien jakitun, Eusko Jaurlaritzak, efizientzia energetikoarekin, berriztagarrien sustapenarekin edo mugikortasun iraunkorraren bultzadarekin lotura duen garapen jasangarria laguntzen duten neurriak hartzen jarraitzeaz gain beharrezkotzat jo du Bioekonomiari lotutako jarduera eremu bat areagotzea, Euskadiko enpresetarako eta ekonomiarako aukera interesgarriak irekitzeko.\nEuskadin, egurra da eraldaketarako eta bioekonomia sortzeko baliabide naturalik zabalduena eta erabiliena. Gure baso azalera %55ekoa da, Europan batez beste dagoena (%40) baino askoz gehiago.\nDena dela, gaur egun bioekonomiatzat jo daitezkeen sektoreak eta datozen urteetan "biologiko bihurtu" eta bioekonomiarantz jo dezaketenak identifikatzea da alternatiba ekonomiko honek Euskadin egun duen balioa eta ahalmena kalkulatzeko lehen urratsa.\nEgungo errealitatea eraldatuta Euskadi lehiakorragoa eta iraunkorragoa izatea lortuko dugu, bai eta mundura irekiago egotea ere, kanpoko ikuspegiak barneratuta eta gure garapenak beste toki batzuetara eramanda.\nEraldaketa horri heltzeko, beharrezkoak izango da talentuan, ikerketan eta berrikuntzan inbertsioak egitea. Apustu sendoa, lankidetza publiko-pribatuan oinarritua, agente eta enpresa teknologiko eta sektorialekin sarean lan eginez garatuko dena.


Eap - berria Cl@ve2 integrazio-Kita\n2021/09/29An jarri da Cl@ve2-integratzaileak dira integrazio-kita Java 8 v2.1.0 bertsio berri bat berrikusten hautemandako arazoak.\nSistema bat da bateratzea eta sinplifikatzera bideratua Cl@ve herritarrek zerbitzu publikoetan sarbide elektronikoa izateari buruzkoa. Bere helburu nagusia da herritarrak administrazioaren aurrean adostutako pasahitzak, ikastetxerik bidez (pasahitza erabiltzaile gehiago), gogoan hartu beharko gabe sartzeko gako desberdinak, zerbitzuz zerbitzu.\nKautotze-zerbitzua, zerbitzu bat da, eta ia 14 finkatua da Cl@ve milioi erabiltzaile baino gehiago eta 82 milioi kautotze-eskaerak erabiltzen dute gehien zerbitzuari atxikitako erakunde kostu osoa 7.600.\nOrain arte bezala, Kit batekin ematen da zerbitzua integrazioa betidanik banatu izan eremuan eta deskargak EAP egiten dituzten organismoek integratzen du plataforma ezberdinen zerbitzua, eta, kasu honetan, eguneratu da, eta integrazio-Kita plataformen Java, eta batez ere Java plataforma 8.\nDetektatutako akatsak zuzentzen ditu, besteak beste, integrazio-kita berria aldez aurretik, bug bat detektatu da guztia jasotzeko orduan, ziurtagiriak, ebazpena eman dezan, ziurtagiri-biltegi konfiguratuta. batzuk hartu behar izan du jokozalea kit-ean, liburutegia berriak aurkezten ez dituzten funtzionaltasuna, horrela, antzemandako arazoak konpontzen.\nHorrez gain, eguneratu ere argitaratu zuen el Manual del integratzaile hori dela eta, modu berean erabilgarri deskargen eremuan du eskuliburu berri Hau. Cl@ve-argitaratzen da, 2.7 bertsioa errazteko berriaren kita.\nAutorako kitaren deskargatzeko, ikus daiteke Área deskarga Cl@ve .\nBuruzko informazio gehiago nahi izanez gero, Cl@ve bisita dezakezu zerbitzua Cl@ve ataria.


ARARTEKO, V. ATALA. TXOSTEN BEREZIAK\nEzinduen taldeak aurre egin beharreko arazoak ugariak eta anitzak dira: hirigintza- eta arkitektura-oztopoak; garraioetako irisgarritasuna, lan mundura sartzekoa, hezkuntzakoa, teknologia berriak erabiltzekoa; zerga neurriak; arreta goiztiarra; elbarritasun mailen balorazioa; laguntza teknikoak aukera berdintasuneko bizitza bat garatzeko...\nTxostenaren helburua EAEn garraio sistema publikoak ageri dituen gabeziak eta urritasunak identifikatzea izan da, mugikortasun urriko pertsona multzoarentzat joan-etorriak seguruak eta funtzionalak izatearen baitan.\nAipatu dugun mugikortasun urriaren ideia oso honen baitan, esan daiteke egun EAEn bizi den biztanleriaren % 37,3 talde horretakoa dela. Ehuneko hori areagotuz joango da, etorkizunean Euskadin zahartze tasa areagotzea proiektatu baita. Beraz, biztanleriaren zati handi bati eragin diezaiokeen arazo baten aurrean gaude.\nDiagnostiko azterlanak Euskadiko hiru lurralde historikoetako garraio publikoko sistemaren sare osoa hartzen du, hura izaera erregularrekoa eta erabilera orokorrekoa denean eta jatorria edota destinoa EAEn duenean. Hori dela eta, azterketak hauek hartzen ditu: 15 trenbide linea; martxan dauden bi tranbia sistemak (Bilbon eta Gasteizen); Bilboko sistema metropolitarra; hiri lineak, hiri artekoak eta ibilbide luzekoak hartzen dituen errepidetiko sistema, eta, azkenik, hiru euskal aireportuak.\nBertatik bertarako lan guztia elementu grafikoen bidez (argazkiak) eta ikerketa-fitxak betez egin da, eta halaxe sartu da azterlanean. Argazki eta fitxa horiei esker, xehetasun baliotsuak eskuratu dira; izan ere, garraio-sistema bakoitzean hainbat elementu konparatzea ahalbidetzen du.\nLanak agerian jartzen du zer jarduera burutu behar diren lehenbailehen geltokietako sarreretan, trenbide-pasaguneetan, nasetarako sarreretan, eta abarretan benetako arrisku egoerak saihesteko edo beste zenbait gertaera saihesteko, adibidez, Euskal Herriko udalerri batzuetan taxi egokiturik ez izatea.\nTxostenean ondorio zehatzen atala agertzen da, garraio-sistemen arabera bereizita. Atal hori osatzeko, bukaerako ondorio bat atera da: hain zuzen, oraindik lan asko dagoela egiteko gure autonomia erkidegoko garraio publikoan irisgarritasun unibertsala lortu nahi badugu.\nEgindako diagnostikoan, behar-beharrezkoa iruditu zaigu kontuan hartzea oso garrantzitsua dela joan-etorrien katea osoan irisgarritasuna bermatzea, jatorritik helmugaraino, zenbat etapa egin diren eta zer garraiobide erabili diren alde batera utzita.\n3. Tranbia sistemak hiriko garraio publikoaren irisgarritasun unibertsalaren erreferenteak dira.\n5. Taxi egokituen zerbitzua EAEko udalerri askotan ez da iristen biztanleria osoari erantzuteko parametroetara.\n6. Airetiko garraioan, adierazi behar da ezinduen eskubideei buruzko erkidegoko araudiaren ondorioz, euskal aireportuen sarean nahitaezkoa dela ezinduari hegaldiaren zikloko aldi guztietan laguntza ematea.\nGomendioak (guztira, 18) garraio sistemen arabera antolatu dira eta, horien barruan, administrazio eskudunen edo azpiegituraren eragileen edo kudeatzaileen arabera, modu sistematikoagoan ikusteko.\n2011. urtean zehar bi txosten bereziren eraketan aurrera egin da:\nUrteak dira, Euskadin preso bizi diren pertsonen buruko osasuna haien eskubideen alde lanean diharduten kolektiboen eta Ararteko erakundearen kezka nagusietakoa dela. Espetxeetako biztanleriari buruzko azterlan askok agerian utzi dute preso bizi diren pertsonen buruko osasuna nabarmenki narriatzen dela. Buruko gaitzak dituzten, droga mendetasunarekin zailtasunak edota buruko ezintasunak dituzten pertsonak ugaritzen dira. Era berean, osasun arreta ematen dien sistemak gabeziak dituela hauteman da.\nTxostenaren helburua zera da: preso dauden pertsonen egoera ezagutzea, euren buruko osasunaren egoerari dagokionez; espetxe bakoitzean arreta sozio-sanitarioa emateko baliabideak ezagutzea; osasun arretarekin eta, espetxetik ateratzerakoan, gizarte arretarekin lankidetza hitzarmenak edo koordinazio mekanismoak eta presoen eskaera eta beharrak ezagutzea, euren buruko osasunean eragina duen edozein zailtasun barne.\nModu berean, txostenak Eusko Jaurlaritzaren menpe dagoen Ibaiondo internamendu-zentroan dauden adingabeen eskaeren eta beharren azterketa bat barne hartuko du.\nEgindako azterketa, bildutako informazioa eta, batez ere, ateratako ondorioak ikusita, txostenak tartean dauden administrazioei zuzendutako zenbait gomendio ere barne hartuko ditu.\n2011. urtearen hasieratik, Arartekoaren argitalpen berri guztiak gure web orrialdean sartzen dira, guztiz nabigagarria den formatuan, estekekin, eta hainbat euskarritan: pdf, html, xml. Euskarriok datuak berriz erabiltzea erraztuko dute; datu ireki guztiak (open data) kargatu ahal izango dira eta, horrela, herritarrek edo gaia ardura zaien enpresek libreki erabili ahal izango dituzte.\nOhiko copyright-a kenduz, datuak berriz erabiltzeko aukera hori dagoela jakinarazteko, hain zuzen ere, creative commons lizentzia gehitu zaio; horrek txostena berrerabiltzeko aukera onartzen du, betebehar bakarrarekin: egilea nor den aipatzea.\nEkimen horren bitartez, Arartekoak bat egin du zenbait administraziok −besteak beste, Eusko Jaurlaritzak− eta gizarte-konpromiso egiaztatua duten enpresa batzuek abian jarritako helburuarekin: hau da, denek aprobetxatzeko datuak ematea eta gehitzea, beste pertsona batzuek berriz aprobetxa ditzaten eta, bestek egindakoan oinarrituta, gauza berriak sor ditzaten.


Michelangelok ere garbitu behar izaten du aurpegia - ZientziaEus\nMichelangelok ere garbitu behar izaten du aurpegia\n2004/01/01 Roa Zubia, Guillermo - Elhuyar Zientzia Iturria: Elhuyar aldizkaria\nDenbora ez da gelditzen; horren aurka ez dago ezer egiterik. Baina denborak aurrera egiteak ekartzen dituenak desagerraraz, zuzen edo estal daitezke kasu batzuetan. Izan ere, gizakiarentzat obsesio bihurtu da denboraren oinatzak deuseztatzea. Artistek ere landu dute jarduera hori, gogoz. Koadroak berak ez ezik, horiek zaharberritzeko garatu dituzten teknikak ere sormenaren adibide deigarriak dira. Katedraletan beira, kolorea eta argia Berniz perfektua\nEzekiel profeta, Kapera Sixtinoa zaharberritu ondoren.\nZenbat ordainduko zenuke museo baterako sarrera ikusi nahi duzun koadroa hondatuta balego? Asko? Ezer ez? Arteak interpretazio asko ditu. Adibidez, Rene Magritte ospetsuak uko egiten zien koadroaren mantentze-lanei, eta obra zahartzen uztearen aldekoa zen. Hori aukera bat da, baina ohiko iritzia bestelakoa da.\nNormalean, pinturak zaharberritzea begi onez ikusten dugu; garai bateko koadro bati margotu zen egunean bezala iraunarazterik badago, horrelaxe nahi izaten dugu. Egileak bukatu zuen unean ikusi zuen bezala ikusi nahi dugu. Benetakotasun-kutsua hartuko genioke obrari. Baina horrek ere ezustekoak ekar ditzake.\nJakin daiteke obra zahar bat nolakoa zen egileak bukatu zuen unean? Gehienetan, oso zaila da. Kapera Sixtinoan, adibidez, Michelangeloren freskoak zaharberritu zituztenean, eztabaida bizia sortu zen; emaitza oso fresko argitsuak ziren, baina nolakoak ziren jatorrian? Ilunak ziren ala denboraren eraginez galdu zuten argitasuna? Eztabaidan argudio asko erabili ziren, baina inork ezin zuen 1510. urtera joan 'jatorrizko' obra ikustera.\nFreskoak egitea oso zaila da, pintura igeltsu jarri berriak xurgatu behar duelako; baina teknika horren abantaila iraunkortasuna da, pintura fisikoki paretaren zatia delako, hain zuzen ere. Dena dela, arrazoi beragatik, artelana etengabe ari da atmosferaren eragina jasaten, eta, mendeen poderioz, hondatu egiten da.\nKoadroak zaharberritzeko prozesuan, askotan, berniz zaharra kendu eta berria jarri behar izaten da. (Argazkia: D. Solabarrieta).\nHorregatik, zenbait kasutan freskoak paretatik erauzi eta oihaletara pasatu izan dituzte. Prozesu konplikatua da, baina, kasu batzuetan, beharrezkoa: oihal bat itsasten zaio freskoari, itsasgarri sendo baten bitartez; gero, oihalarekin batera, erauzi egiten da; prozesu horretan ateratzen den luzitua, hau da, 'pareta-puska' mehetu egin behar da, bi edo hiru milimetroko lodiera izan arte; azkenik, mihise bati itsatsi behar zaio kaseinaz egindako itsasgarri baten bitartez.\nErauzi, findu eta koadro bati itsatsi. Prozesu horren bidez museo askotara eraman dira elizetako artelan asko. Handik aurrera, bestelako koadroak bezala erakusten eta zaintzen dituzte adituek.\nBaina pinturak, oro har, ez daude paretan margotuta; gehienek mihise bat dute euskarritzat, mota bateko edo besteko ehun bat, alegia. Azkenean, zaharberritzailearen ikuspuntutik, koadroa substantzien emultsioa da (pintura), oihal baten gainean, bernizekin eta beste hainbat produkturekin nahasita. Eta, beraz, denborarekin horiek guztiak degradatu egiten dira; are gehiago, osagai baten degradazioak besteen hondatze-prozesua azkar dezake. Askotan, euskarria zahartzen den neurrian, adibidez, arazo horrek pinturaren beraren egoeran eragiten du. Zer egin dezake adituak horrek aurka? Hobe du koadroari eragiten dioten faktoreen kalteak aztertzea.\nAsisko elizako freso batzuk zaharberritzea lortu dute adituek, lurrikara jasan eta sei urte geroago.\nArgia eta atmosfera arrisku-faktoreak dira pinturarentzat. Argiak, izpi ultramoreek eta infragorriek batez ere, erreakzio fotokimikoak eta beste hainbat degradazio-prozesu abiarazten ditu pinturaren osagaietan eta oihalaren zuntzetan. Bestalde, atmosferak argiarekin batera eragiten du, oxigenoaren presentzia, airearen tenperatura, hezetasuna, hautsa eta poluitzaileak direla eta.\nJakina, oxigeno-kontzentrazio handiek oxidatze-prozesuak errazten dituzte, eta, argiarekin batera, koloreak horitzen dituzte. Degradazioa azkarragoa da, gainera, tenperatura eta hezetasun-maila altuak direnean. Bestalde, mihiseak tentsioa galtzen du ura xurgatzen eta isurtzen badu.\nKoadroak argirik gabeko toki batean gordetzea litzateke onena, eta atmosferatik babestea; baina, noski, kondizio horietan ezin dira koadroak ikusi. Alperrik, orduan. Koadroak horrela gordeta ere, ez daude guztiz babestuta. Nonahi daude bakterioak, nonahi onddoak. Eta koadroa substantzia jangarrien multzo handia da horientzat; intsektuak eta, batzuetan, saguak ere ez dira ahaztu behar. Zaharberritzaileek askotan jaso dituzte lizundutako koadroak. Kasu horietan, garbitzeaz gain, bakterizidekin eta fungizidekin tratatu behar dituzte obra horiek, betiere pinturari berari kalterik egin gabe.\nArgia, atmosfera eta mikroorganismoak eragile naturalak eta nahitaezkoak dira. Dena dela, koadroak zaharberritzean beste faktore askori egin behar zaie aurre. Adituek denetik ikusi dute, batzuetan artelanak ez direlako behar bezala gorde edo zaindu, eta beste batzuetan obrak benetako erasoak jasan dituelako: ebaketak, kolpeak, urradurak, substantzia kimikoen eragina eta, zenbait kasutan, istripuak ere bai.\nAsisko elizaren kasua, adibidez, oso deigarria da. Han, besteak beste, Giottoren freskoak zeuden ikusgai; Italiaren iparraldeko ikuskizun erakargarrienetako bat da pinturazaleentzat. Horregatik zaharberritu zituzten artelanak. Baina, 1997ko irailaren 26an, lurrikara batek astindu zuen ingurua. Freskoek ez zuten astindua jasan, eta erori egin ziren sabaitik. Istripuan lau pertsona hil ziren, eta artelanak 120.000 pusketatan geratu ziren elizaren zoruan apurtuta.\nMihisea zaharberritzeko, azpiko ehunak tratatu behar izaten dira. (Argazkia: D. Solabarrieta)\nZati handi bat berritu dute dagoeneko; horretarako, ordenagailu handi baten laguntzaz berreraiki behar izan dituzte obrak. Luze dute oraindik, eta dena ez da berreskuratuko. Baina ahalegin handia ari dira egiten zaharberritzaileak emaitza onenak lortzeko. Baliabide eta diru asko sartu dute proiektuan; lurralde hartako etxeak konpontzeko baino diru gehiago, zalantzarik gabe.\nOro har, euskarriaren arazoak konpontzea ez da hain garestia izaten, baina beti izaten da nekeza. Hasi baino lehen, kalteen diagnosia egin behar zaio koadroari. Jakin egin behar da zein egoeratan dagoen mihisearen ehuna.\nHorretarako, ehuna zuntz luzez eginda dagoenez, zuntz horiek puskatuta dauden aztertzen dute; molekulen luzera neurtzen dute, alegia. Ehuna oso hondatuta baldin badago, mikroskopio elektronikoa erabiltzen da zuntzak aztertzeko. Mihiseak kotoiz, lihoz, jutez edo kalamuz egin izan dira era tradizionalean, eta material horiei, gaur egun, ehun sintetikoak gehitu behar zaizkie. Zaharberritzaileek ederki ezagutzen dituzte material horien guztien ezaugarriak, degradatze-prozesuak barne. Beraz, erraz identifikatzen dute zein den ehunaren egoera ohiko analisi batzuen emaitzetatik: erresonantzia nuklearretik, espektroskopia infragorritik eta, batez ere, zuntzen likatasuna neurtzetik.\nBatzuetan euskarri berria jarri behar izaten zaio mihiseari. (Argazkia: D. Solabarrieta).\nInformazio horrek lagunduko dio adituari oihala nola tratatuko duen erabakitzen. Itsasgarria aplikatuko du, beroaren eta hezetasunaren bitartez tenkatuko du, mihisearen euskarria sendotu beharko du; zeinek daki. Kasurik okerrenean, jatorrizkoari oihal berria gehitu beharko dio eusteko.\nNon dago neurria? Eta tratamendu bortitzegia ematen badio? Eta ondo zegoena kaltetzen badu? Eta ez badu lortzen beste adituek ontzat ematen dutena?\nPintura zaharberritzea oso zaila da, behar beharrezkoa, askoren iritziz, baina zaila. Bestela, galde iezaiozu berriz zure buruari: zenbat ordainduko zenuke museo baterako sarrera ikusi nahi duzun koadroa hondatuta balego?\nKatedral gotikoek aurrerapen handia ekarri zuten arkitekturan. Besteak beste, leiho erraldoiak dituzten hormak egiteko modua asmatu zuten, eta, ondorioz, txiki sentiarazten duten eliza argitsuak eraiki ahal izan zituzten. Leiho horiek beirate koloretsuez betetzen zituzten, barruko efektu mistikoa sendotzeko asmoz.\n(Argazkia: G. A. Ferdinansen).\nBaina, noski, denboraren eraginez, beirate horiek hondatu egiten dira. Kolorea galtzen dute, eta beira-zatiei elkarrekin eusten dien egitura askatu egiten da. Beraz, beira horiek banan-banan atera, garbitu, batzuetan koloreztatu, babestu eta beren tokian jarri behar dira. Ahal bada, puskatutako zatiak ere ordezkatu egin behar dira.\nProzesu horretan, beste efektu bati ere egin behar diote aurre zaharberritzaileek. Beira solidoa bada ere, denborarekin fluido moduan jokatzen du; oso mantso behera egiten duen gela da. Ondorioz, erori egiten da; oso pixkanaka, baina erori egiten da. Beraz, zaharberritu behar diren beira-pusken behealdea 'lodituta' egoten da. Materiala konkortu egin da. Beira-puska horri itxura egokia eman behar zaio berriz, azpialdeko material hori nolabait higatuz.\nPuska hori higatu ala ordezkatu? Adituaren erabakia da. Higatuta, beira jatorrizkoa baino meheagoa geratuko da; ordezkatzen bada, berriz, inolaz ere ez da jatorrizkoa bezalakoa geratuko. Nolanahi ere, zahartzearen kontrako gerra da. Eta hasieratik dago gerra hori galduta.\nBadago halakorik? Oso zaila da. Litekeena da noizbait tratamendu eta berniz egokia aurkitzea, baina zaharberritzaileak ez du berniz unibertsalik, denerako balio duenik. Bernizak erretxinen olioen eta disolbatzaileen nahasteak dira, eta, horregatik, osagaiak eta proportzioak aldatuta milaka aukera presta daitezke. Beraz, denerako egokia den bat prestatzea ia ezinezkoa dirudi.\nBernizak babestu egin behar du, hautsetik, urraduretatik eta abar. Baina, gainera, beste ezaugarri asko izan behar ditu. Geruza mehetan zabaltzeko modukoa izan behar du; koloregabea izan behar du, iraunkorra, iragazkorra eta malgua, koadroaren deformazioen mende ez egoteko; lehortzean, ez du uzkurtu behar; izpi ultramoreentzat hesia izan behar du; eta, hori guztia gutxi balitz, etorkizunean egingo diren beste zaharberritzeei begira, kentzen erraza izan behar du. Badago formula magikorik horretarako?\nNanoteknologia freskoak zaharberritzeko


Irekia Eusko Jaurlaritza - Gobierno Vasco :: Gobernu Kontseiluak oniritzia eman dio Usoa Babes Fundazioa erakundea gizarte-interesekotzat aitortzen duen dekretu-proiektuari (Gobernu Bilera 2019-11-19)\nGobernu Kontseiluak oniritzia eman dio Usoa…\nUsoa Babes Fundazioa erakundeak adierazpen hori eskatu zuen; izan ere, garatzen dituen gizarte-ekintzako jardueren ondorioz, gizarte-intereseko erakundearen aitorpena merezi du. Erakundea Adimen Ezintasuna duten Pertsonen Arabako Elkartearen (APDEMA) babes-fundazio gisa eratu zen, 1985ean, eta, izendapenean zenbait aldaketa izan ondoren, gaur egun Usoa Babes Fundazioa izena du.\nFundazioaren helburua da desgaitasuna duten pertsonentzako laguntza-neurriak gauzatzea, jarduteko gaitasuna aldatzeko prozesuan ezarri direnak edo beren desgaitasunarekin zerikusia dutenak, Fundazioari esleitu zaizkionak, bai prozesu judizialetan, bai interesunek prebentzio gisara, bai haiek ezartzeko lege-ahalmena duten pertsonek.\nFundazioaren beste helburu batzuk dira aurreikuspeneko erakunde, jarduera eta zerbitzu mota guztien eraketa, hobekuntza eta garapena sustatzea, eta, oro har, Fundazioaren xede diren pertsonak hobeto defendatzen eta babesten zuzenean edo zeharka laguntzen duen beste edozein ekimen sustatzea.\nGainera, Euskal Autonomia Erkidegoan gizarte-zerbitzuak ematen ibilbide historikoa du; izan ere, erkidego honetan 2014tik etengabe egiaztatu du bere jardueraren garapena. Arabako Lurralde Historikoan dihardu lanean, nagusiki.


Udako zine emanaldiekin girotuko dituzte abuztuko lehen lau eguenetako gauak - etakitto.eus\nUdako zine emanaldiekin girotuko dituzte abuztuko lehen lau eguenetako gauak\nUrte batzuetako etenaldia eta gero, iaz berriz heldu zieten udako zine emanaldiei Udaleko Kultura sailekoek. Abuztuan Eibarren geratzen den jendeak asko eskertzen duen jarduera da, are gehiago kontua hartzen badugu Coliseoan ez dela zinerik proiektatuko irailaren erdialdera arte. Gainera, urteko sasoi honetan, eta auzoetako jaiak agurtu ondoren, urtean zehar herrian izaten dugun kultur ekitaldien eskaintza ia ia desagertu egiten denez, herritarren aisialdia betetzeko aukerak nabarmen murrizten dira. Gauzak horrela, eta iaz Untzagan proiektatu zituzten filmek oso harrera ona izan zutela ikusita, aurten ere udako zinea antolatuko dute Kultura sailekoek.\nIaz egindakoari jarraituta, aurten ere Bizkaiko Servifilms enpresaren eskutik izango dira zine emanaldiak eta Udalak 6.000 euro inguru bideratu ditu horretara, filmak proiektatzeko eskubideak barne. Aurtengo egitaraua lau pelikulak osatzen dute: horietako bi euskeraz emango dituzte eta beste biak, berriz, gazteleraz. Euskerazkoen kasuan, film biak animaziozkoak izango dira eta gazteleraz emango dituzten beste biak, berriz, sari ugari jaso dituzten pelikulak dira.\nUdako zine emanaldiak eskaintzen hasi zirenetik gaur arte, urte batetik bestera gorabeherak izan ohi dira publikoaren harrerari begira. Hala ere, garairik okerrena 2012. urtean izan zen, krisi ekonomikoarekin batera ailegatu ziren aurrekontuaren murrizketen ondorioz, ordura arte Udalak eta Ego Ibar zineklubekoek elkarlanean antolatzen zituzten udako zine emanaldiak bertan behera laga behar izan zituzten eta. Iazko erantzunarekin pozik daude, baina: batazbeste 125 ikusle izan zituzten iaz emandako pelikulek eta, jende gehien batu zen egunean, 160 ikusle izatera ailegatu ziren. Eguraldiak ere zeresan handia dauka jendea animatzeko orduan, euriarekin jende gutxiago ibiltzen da eta.\nIaz bezala, proiekzioak Untzaga plazan, harmailen aldean egingo dituzte eta, horretarako, pantaila-puzgarri handi bat erabiliko dute arduradunek. Horrela, besteak beste, ikustera joango den jendearentzat aulkiak ipintzeko beharrik ez dago, ikusleek harmailetan jarrita ikusteko aukera dute eta. Eta, euria eginez gero, emanaldiak lehen egiten zituzten bezala, udaletxeko arkupeetan eskainiko dituzte. Kulturatik adierazi dutenez, “iaz arkupeetan egindako emanaldietara joandakoak kiratsarekin kexatu egin ziren. Aurten, baina, ez da horrelakorik gertatuko, kexak kontuan hartu eta garbiketari arreta berezia eskainiko diogulako”. Pelikulak ikusteko “sarrera”, jakina, doan izango da.\nAbuztuko lehen lau eguenetan emango dituzte pelikulak, 22:30ean hasita. Euskeraz ikusi ahal izango diren “Ballerina” eta “Batman Lego” filmak Zineuskadi elkarteak sustatzen duen Zinema Euskaraz programari zor dizkiogu, itzulpena egitasmo horri lotuta dagoelako. Iazko urtarrilean estreinatu zuten “Ballerina” filma euskeraz. Azken urteotan Europan egin den animaziozko koprodukziorik handienetakoa da, eta orain arte estreinatu den herrialdeetan “izugarrizko arrakasta” izan du. Dantzari izan nahi duen neskatila batek Parisen biziko dituen abentura zirraragarriak ekarriko dituen filma da. Eta “Batman Lego” filmaren euskerazko bertsioa ere iazko otsailean estreinatu zuten. Pelikula hori ere beste ekoizpen handi bat da, kasu honetan, Warner Bros Pictures etxeak ekoitzia. Superheroien munduan murgiltzen da, aurrekari duen “Lego” filmak ematen dion bermea horretarako baliatuta. Zinema Euskaraz programa “urrats kuantitatibo eta kualitatiboak” ematen ari da azken urteotan eta, arduradunen berbetan, “geroz eta gehiago dira euskarara bikoizten diren filmak, eta ez hori bakarrik, bikoizten diren filma horien kalitateak ere gora egin du nabarmen”.\n“Ballerina” (Frantzia, Kanada, 2017)\n90 min. Animazioa, euskeraz.\nZuzendaritza: Eric Summer, Eric Warin.\n1879. urtea da. Bere gurasoak galdu ondoren, Felicia Bretainian umezurztegi batean bizi den neskatxo bat da. Bere pasioa dantza da, eta bere ametsa dantzari profesionala izatea. Ametsa egi bihurtzeko bidean Victor bere adiskidearen laguntza izango du eta, horrela, umezurtz-etxetik ihes egitea lortzen du. Parisera ailegatzen da eta han beste pertsona baten identitatea hartzen du, Grand Opera House-en sartu ahal izateko eta horrela horrenbeste desio duen ametsa betetzea lortzeko.\n“Verano 1993” (Espainia, 2017).\nZuzendaritza: Carla Simón.\nAntzezleak: Laia Artigas, Bruna Cusi, David Verdaguer, María Paula Robles, Paula Blanco, Etna Campillo, Jordi Figueras.\n1993. urtean girotuta dagoen filma Fridaren bizitzan oinarritzen da. Frida 6 urteko haurra da. Ama hil zaio eta, beraz, umezurtz geratu da. Bere osabaren familiak adoptatu ondoren, amaren oroitzapenaren tristurari aurre egin beharko dio Fridak, guraso berriekin maitatua sentitzeko zailtasunak erakusten dituen bidaia batean. Hautzaroari eta horren galera tragikoari aurre egiteari buruzko gogoetara bultzatzen du pelikulak.\n“Batman Lego” (AEB, 2017)\n104 min. Animazioa, euskeraz.\nZuzendaritza: Chris McKay\n2014. urtean iritsi zen ‘La LEGO película’-ren arrakasta handiari esker animazioaren arloan ateak zabaldu egin zitzaizkion LEGOren unibertsoari. Izan ere, animazio-film onenaren izendapena izan zuen Oscar sarietan. Batman Lego serieko azken filmean Batgirl, Robin, Joker eta Alfred bezalako Batman sagako pertsonaiak agertzen dira. Ralph Fiennes, Rosario Dawson, Michael Cera eta Zach Galifianakis aktoreen ahotsak eta baita Mariah Carey abeslariarena ere aurkituko ditugu. Modu horretan, LEGOren unibertso zinematografikoa hedatu egiten da, ‘Batman vs Superman: El amanecer de la justicia’ edo ‘Escuadrón Suicida’ filmei esker DV Cómics-ek izan duen oihartzuna apretxatuz.\n“La ciudad de las estrellas La La Land” (AEB, 2016)\n127 min. Musikala\nZuzendaritza: Damien Chazelle.\nAntzezleak: Emma Stone, Ryan Gosling, John Legend, Rosemari Dewitt, J. K. Simmons, Finn Wittrock, Sonoya Minuzo.\nMia (Emma Stone) Hollywoodera ailegatzeko ametsa duen milaka aktoreetako bat da. Sebastian (Ryan Gosling) bigarren mailako eszenatokietan ibiltzen den pianojolea da, jazzari tributoa eskainiko dion taberna bat montatzeko ametsari eusten dion bitartean. Bata eta bestearen bideek behin baino gehiagotan egingo dute bat, azkenean bien arteko maitasuna sortzen den arte. Harreman honek hasieran euren nahiak indartu eta, ondoren, zalantzan jarriko ditu.\n« Udako ordutegiak hainbat udal zerbitzu eta bulegotan “Azitaingo zubia” (Fernando Solana) »


Elorrio eta Berriz perimetralki itxita daude gaurtik - Durangaldea - Anboto.org\nElorrio eta Berriz perimetralki itxita daude gaurtik\nAnboto 2021-03-29 09:00\nGaur sartu da indarrean Eusko Jaurlaritzak Arabarako, Bizkairako eta Gipuzkoarako onartutako neurri murriztaileen dekretu berria, zapatuan argitaratu zuena. Hartara, 100.000 biztanleko 400eko intzidentzia tasa gainditzen duten herrien itxiera perimetrala ezarri da. Durangaldean, Elorrio eta Berriz itxi dituzte.\nBizkaiko, Gipuzkoako eta Arabako 19 herri itxi dituzte oraingoz. Dena den, herri horietako biztanleek aldameneko herrira joateko aukera izango dute erosketak egitera eta aire zabalean kirola egitera. Era berean, kanpoko herritarrak herri horietara joan ahal izango dira baldin eta herriko ostaturen batean erreserba egina badute martxoaren 26a baino lehenagotik. Bestalde, herri horietako taberna eta jatetxeek ere murrizketak izango dituzte: barruko aldeak 06:30etik 09:30era eta 13:00etatik 16:30era bakarrik egongo dira zabalik.\nHerri horietan, barruko eremuetan egiten diren kirol jarduerek ez dituzte lau pertsonako taldeak gaindituko, talde profesional eta federatuen entrenamenduei eta lehiaketei eregiten dietenak ez ezik. Era berean, aldagelak eta dutxak itxi egingo dira kirol-instalazio mota guztietan, igerilekuetan izan ezik. Horietan aldagelak erabili ahal izango dira gehieneko edukieraren %35eko mugarekin. Era berean, dutxak erabili ahal izango dira, baldin eta banakakoak badira.\nJaurlaritzaren asmoa da 100.000 biztanleko 400eko intzidentzia tasa gainditzen duten herrien zerrenda hori astelehenero eguneratzea. Hala ere, apirilaren 5a, jaieguna da Araban, Bizkaian eta Gipuzkoan; beraz, aste horretan asteartean emango dute itxi beharreko herrien zerrenda, apirilaren 6an. Hurrengo egunetik aurrera izango du horrek eragina.\nBestalde, alarma egoera indarrean dagoen bitartean eutsi egingo zaio erabilera publikoko espazioetan, itxietan nahiz aire zabalean, eta erabilera pribatuko espazioetan egon daitezkeen pertsona taldeen mugari. Gehienez lau pertsonako taldeak izango dira, salbu eta bizikideak badira.\nGizartea Berriz Elorrio


Ikasle Abertzaleak - Wikipedia, entziklopedia askea.\n1988ko azaroaren 17a\nErronda kalea 22, 1. esk. - Bilbo\nSozialismoa, marxismo autonomoa, euskal abertzaletasuna, independentismoa\nIkasle Abertzaleak (IA siglaz ere ezaguna) Euskal Herriko ikasle langileen antolakunde sozialista da. Ikasle Abertzaleak-en egitasmo politikoa Euskal Eskola Nazionala da. Gaur egun, Euskal Herriko ikasle antolakundeen artean, ikastetxe eta militante kopururik handiena hartzen duena da.\n2.1 Aurrekariak eta sorrera\n2.3 Mende berria\n3.1 I. Kongresua\n3.2 II. Kongresua\n3.3 III. Kongresua\n3.4 IV. Kongresua\n3.5 V. Kongresua\n3.6 VI. Kongresua\n3.7 VII. Kongresua\n4.1 Herri Unibertsitatea\n4.2 Herri eskolak\n4.3 Euskalduntzearen aldeko jarrera\n4.4 Eskola Ibiltaria\n4.5 Euskal Herriko Gazte Sozialiston Topagunea\n4.6 Euskal Ikasleon Eskubideen Karta\n4.7 Ikasle Eguna\n4.8 "Autoritarismoari kaña!"\n5 Nazioarteko harremanak\n5.1 Bakaikuko Foroa\n5.2 Laudioko Foroa\n6 IA eta erakunde publikoak\nIkasle Abertzaleaken proiektua Euskal Eskola Nazionala da. Proiektu hau 1991n eginiko I Kongresuan definitu zen eta handik aurrera aldaketa txikiak baino ez ditu jaso (hala nola hezkidetzakoa edo euskalduna edukiz birdefinitzea). 1999an buruturiko III. Kongresuan hartu zuen proiektuak ofizialki “Euskal Eskola Nazionala” izena. Eskola honek honako baldintzak beteko lituzte:\nEuskalduna hizkuntzaz: euskaraz heziko du\nEuskalduna edukiz: euskal curriculuma izango da bere gaitegia.\nHezkidetzazkoa: sistema heterosexual patriarkalak ezartzen dituen genero-rolak apurtuz generoa kontuan izan gabe era berdinean heziko duen eskola.\nHerritarra: herriaren zerbitzuan dagoena eta herriak kudeatzen duena.\nNazionala: Euskal Herri osoa hartuko duena.\nAurrekariak eta sorrera[aldatu | aldatu iturburu kodea]\n1980ko hamarkadan ikasle mugimendua indarra hartzen hasi zen. Garai hauetan herri borroken gorakada handia izan zen, adibide nagusia Lemoizko zentral nuklearraren aurkako borroka izan zelarik. Gainera, Ezker Abertzalea KAS Alternatiban murgildurik zegoen, eta Espainiar Estatuak errepresioarekin erantzun zion honi. Guzti honek eragin handia izan zuen ikastetxeetan, grebak eta mobilizazioak oso ohikoak zirelarik.\n1983. urtean burutu zen Jarrai antolakundearen II. Kongresuan, hezkuntza esparruan Euskal Nazio Askapenerako Mugimenduaren beharrei erantzungo zien erakunde baten beharra zegoela ondorioztatu zen. ENAM militante berriz hornitzeko ikasle masa erakunde bat sortu nahi zen. Helburua gazte sektore kontzientziatu gabeen eta Jarrairen arteko zubi lana egingo zuen ikasle erakundea sortzea zen. Praktikaren bidez eta printzipio ideologiko eta antolakuntza eredu lausoagoarekin, kontzientzia garapen urriko ikasleak ENAMen parte izatera pasatzea nahi zen. \n1986an Alain Devaquet, Frantziako Hezkuntza ministroak aurkezturiko hezkuntza erreformaren aurka ikasle mobilizazio ugari antolatu ziren Frantzian zein Ipar Euskal Herrian. Mobilizazio horien arrakasta ikusirik, eta Espainiar Estatuko hezkuntzaren egoera medio, abenduaren 17an Sindicato de Estudiantesek greba deialdia egin zuen irakaskuntza ertainean. Espainiar Estatuan arrakasta izan zuen deialdiak, baina Hego Euskal Herrian talkak izan ziren mobilizazioan parte hartu zuten ikasleen eta antolatzaileen artean. Manifestazioetan Sindicato de Estudiantesen aurkako ohiuak entzun ziren.\nSindicato de Estudiantesek estatu mailan antolatzearen beharra azpimarratzen zuen, baina Hego Euskal Herriko ikasle ugari ez zetorren bat honekin. Hainbat ikaslek ez zuten begi onez ikusi hauen aldarrikapen taula, eta beren aldarrikapen taula propioa sortzea erabaki zuten, eduki nazionalak jasoz. Bide horretatik Euskal Herriko Ikasle Koordinadorak sortu ziren. Hauek hasiera batean maila ertainean antolatu ziren, baina denborarekin unibertsitateetara ere heldu ziren. Epe laburrean euskal ikasle mugimendua estatu mailako mugimenduari nagusitu zitzaion.\nIkasle Abertzaleen Eskola Ibiltaria\n86-87 eta 87-88 ikasturteetan Ikasle Abertzaleak izena hartu zuten hainbat talde autonomo sortu ziren. 1988an talde hauek koordinatu eta ikasle erakunde batean biltzearen inguruko eztabaida ireki zen. Talde hauetako militanteez gain gazte mugimenduko, ikasle koordinadoretako eta euskara taldeetako ikasleek hartu zuten parte.\nAntolakunde berria sortu ahal izateko Ikasle Abertzaleen Koordinadora Nazionala sortu zen. Koordinadora honek antolakunde berriaren izaera eta jarduera definituko zituen bost ponentzia osatu zituen: Irakaskuntzaren bilakaera eta gaur egungo egoera Euskadin, Oinarri ideologikoak, Maximoen egitura, Minimoen egitura eta Estatutuak. Ponentzia horiek eztabaidatu eta onartzeko batzar sortzaile ezberdinak burutu ziren. 1988ko azaroaren 17a hartzen da Ikasle Abertzaleaken sorrera data modura.\nIA ikastetxe zein unibertsitateetan antolatuz joan zen. Indar handia lortu zuten unibertsitate publiko, ikastola eta eskola publikoetan. Hala ere, beste ikastetxe mota batzuetan, adibidez ikastetxe erlijiosoetan, taldeak ateratzeko gai izan zen.\nLehen IA hau Ikasle Koordinadoren jarduna babesteaz arduratu ohi zen. Horretaz gain hiru lan nagusi burutzen zituen: ikasleen arazoak ikuspegi propio batekin jorratu, ikastetxe bakoitza hobetzeko lanak burutu (euskara sustatu, azpiegiturak aztertu, etb.) eta kalean ematen zen borroka soziala ikastetxeetara sartu.\nMundu guztiak ez zuen begi onez ikusi ikasle antolakunde berria, eta hainbat eraso jasan zituen IAk. Hainbat komunikabide antolakundearen jarduna kriminalizatzen saiatu zen. Horrez gain IAren aurkako pintadak agertu ziren zeinbat ikastetxetako paretetan, eta eraso fisikoak ere jasan zituzten IAko militanteek. Horietan esanguratsuena Irantzu Mugeta ikasleak jasandakoa izan zen. Bi gizonek Arte Ederretako komun batean sartu eta hainbat aldiz kolpatzeaz gain “GAL” siglak grabatu zizkioten labana batekin. Poliziak zalantzan jarri zuen eraso honen egiazkotasuna. Hala ere, 2000 ikasle baino gehiagok manifestazioa burutu zuten gertakaria salatzeko.\nAntolakundea poliki-poliki egituratzen hasi zen. Lehen urte hauetan lan militanteak garrantzia handia izan zuen. Denborarekin talde eta militante berriak hasi ziren antolatzen ikasle antolakundearen baitan. 1991n IAk 200 talde eta 2200 militante zituen, nahiz eta militante askoren konpromezua ez zen handiena. Ikasle antolakundeetan normala den bezala, kantitate hauek aldatzen joan ziren, ikasle batzuek ikasketak amaitzen zituztelako edo beste bete behar batzuk izaten zituztelako.\nGarai hauetan militanteen artean eztabaidak sortu ziren IAk Euskal Herriko egoera orokorrarekiko izan behar zuen paperaren inguruan. IAk bere batzar sortzailean KAS Alternatiba bere egin zuen eta Euskal Herriaren eskubideen aldeko borroken parte izaten zen. Hala ere, zenbait ikasleren eta komite nazionalaren iritziz antolakundeak ez zuen egoera politiko orokorrarekiko jarrera zehatzik hartu behar. 1991n eginiko kongresuan gai honen inguruan nahiko adostasun lortu ez zenez, eztabaida irekita utzi zen. 1992an eztabaidak berriro garrantzia hartu zuen “Bai Independentziari” plataformak independentziaren aldeko agiri bat sinatzea proposatu zionean IAri. Komite nazionalak uko egin zion agiria sinatzeari, hezkuntzaren alorra gainditzen zuelakoan. 1993an eztabaida behin betiko amaitzea erabaki zen Batzar Nazional baten bidez. Gehiengoak komite nazionalaren jarrera babestu zuen. Komite nazionalaren erabakiarekin desados zeuden militanteek taldea uztea erabaki zuten, baina denborarekin militante gehienak antolakundera itzuli ziren. Guzti honen ostean IAk hezkuntzara mugatutako jarduna eraman zuen aurrera, nahiz ta dinamika zehatz batzuk babestu zituen, adibidez Euskal Presoak Euskal Herrira dinamika.\nUrte hauetan IAk borroka ezberdinak gauzatu zituen, besteak beste, selektibitatearen aukako kanpainak, Opus Deiren unibertsitatearen aurkako kanpainak, ikasleen baldintza kaxkarrak salatzeko kanpainak, etab. Dinamika horietan esanguratsuena 1993an burutu zuten, NUPen tasak igotzearen aurka. Mobilizazioek IAren, Grupo Unibersitarioren eta Zabaliken arteko adostasuna suposatu zuen. Asanblada batean 2000 ikasletik gora batu ziren mobilizazio ezberdinak adosteko. Mobilizazio hauen artean greba orokorra edo Nafarroako Gobernuaren egoitzaren okupazioa nabarmentzen dira.\nIAk selektibitatearen aurka eginiko pankarta, aurrean ikasle multzo bat.\n1994an Arte Ederretako 200 ikaslek okupazioa bat burutu zuten fakultatean, 5 irakasle euskaldun aldarrikatzeko. Ertzainek okupazioa bortizki ekidin zuten. IAk mobilizazioak deitu zituen Hego Euskal Herriko lau hiriburuetan, gertatutakoa salatu eta irakasle euskaldunak aldarrikatzeko. Mobilizazioetan 8000 ikasletik gora elkartu ziren. Denborarekin gatazka Arte Ederretako fakultatetik Euskal Herri osora hedatu zen. Azkenean 1995eko urrian EHUk 85 ikasle euskaldun kontratatu zituen, horien artean Arte Ederretako ikasleek eskatzen zituzten bostak.\n90eko hamarkadaren bigarren erdian ikasle mugimenduak jasaten zuen autoritarismoari aurre egiteko “Autoritarismoari kaña!” deituriko kanpaina abiatu zuen IAk. Honen arrazoia urte batzuk lehenago nagusitzen hasi ziren jarrera autoritarioen areagotzea izan zen. Jarrera hauen adibide dira 1990ean Ertzaintza Leioako Campusean lehen aldiz sartzea edo Beasaingo lizeoko zuzendaritzak 200 ikasle kanporatzeko prozesua irekitzea.\nAutoritarismoari kaña kanpainak hiru borroka nagusi izan zituen unibertsitateetan. Lehena Protecsa segurtasun enpresaren aurkakoa izan zen, honek ikasle zein kaleratutako hainbat irakasleren aurka erakutsitako jarreragatik. Borroka hau 1994ean hasi zen, Protecsako indarrek egun berean intsumisoen aldeko kanpaldi bat desalojatu eta IAk antolaturiko jaialdi bat zapuzten saiatu ostean. Protecsaren aurkako asanblada bat eratu zen, milaka ikasle batu zituena. 1995eko azaroaren 2an IAk borroka eguna antolatu zuen Leioan. 3000 ikasle elkartu ziren campusa zeharkatu zuen manifestazioan. Hainbat ikaslek errektoretzaren eraikina harrikatu zuten. Ertzainek eta guardiek ikasleen aurka jo zuten, baina ikasleek segurtasun indarren erasoari eutsi zioten. Kanpainaren baitan abiatutako bigarren borroka EHUko hiru campusetan eman zen. Honen helburua errektoretzak hiru ikasleri irekitako espedientea atzera botatzea zen. Hainbat mobilizazio burutu ziren, eta 1997an IAk hiru espedienteak bertan behera geratu zirela iragarri zuen.\nAzken borroka 1996an gauzatu zen. NUPeko errektoretzak egutegi berriak onartu zituen ikasleen iritzia kontuan hartu gabe. Egutegi berri horrek aldaketa ugari ekarri zituen, adibidez iraileko azterketak ekainera mugitzea. Guzti honen aurka mobilizaio ezberdinak antolatu ziren. IAk, Eraldatuk eta Grupo Unibersitariok greba deialdia egin zuten, hainbat ikasle mobilizatuz. Maiatzaren 9an greba berri bat egin zuten ikasleek, oraingoan Grupo Unibersitario gabe. Errektoretzak egutegi berria urtebetez atzeratzea proposatu zuen, baina IAk ez zuen onartu (Eraldatuk eta Grupo Unibersitariok bai). Errektoretzaren jarrerak gatazka akademiko bat autoritarismoaren aurkako borroka bilakatu zuen. Maiatzaren 16an 1500 ikaslek manifestazioa burutu zuten “Erreferenduma bai, autoritarismoari ez” lemapean. Maiatzaren 23an egutegi berria bertan behera geratuko zela iragarri zen. Hala ere, gaiaren inguruko erreferenduma gauzatu zen, ikasleen gehiengoak egutegi berriaren aurka bozkatu zuelarik. Irakaskuntza ertainean autoritarismoari kaña kanpainak forma ezberdin bat hartu zuen. Ikasleek aldarrikapen taula bat eratu eta ikastetxez ikastetxe hedatu zuten. Aldarrikapen taula honetan eskubide demokratikoak barnebiltzen ziren.\n1998tik aurrera IAk euskararen aldeko borroka ezberdinak abiatu zituen. Borroka hauek gauzatzeko aurrez gutxitan erabilitako borroka moldeak eraman zituen aurrera ikasle antolakundeak: desobedientzia eta autogestioa.\nMende berria[aldatu | aldatu iturburu kodea]\n2000. urtean IAk euskararen aldeko borrokarekin jarraitu zuen “Ekin euskalduntzeari” kanpainarekin. Kanpaina honen harira burutu zen greba 117.000 ikaslek jarraitu zuten. Honez gain, eduki euskaldunen aldeko kanpainak jarri zituzten abian.\n2001ean Espainiako Gobernuak unibertsitate legea aldatu zuen, LOU modura ezagutu zen legea ezarriz. IAren jardunean lege honen aurkako borrokak garrantzi handia hartu zuen, “LOUari Intsumisioa” moduko leloak erabiliz. IAk hainbat mobilizazio burutu zituen lege berriaren aurka. Urriaren 18an batzar irekiak antolatu zituzten gaiaren inguruan hitz egiteko. Azaroaren 22an NUPen legearen aurka buruturiko itxialdi batean parte hartu zuten 29 kide atxilotu zituzten. Azaroaren 28rako IAk LOU legearen aurkako greba deialdia egin zuen.\n2002ko martxoaren 6an IAk LOU legearen aukako greba burutu zuen "Lege arrotzei intsumisioa, euskal hezkuntza nazionala orain!" lemapean. Mobilizazioetan 15000 ikasle inguru batu ziren. Apirilaren 20an IAk Ipar Euskal Herrian antolatzea lortu zuen, Ezpeletan eginiko Antolakunde Nazionaleko ekitaldian. Modu horretan antolakundeak Euskal Herri osoan antolatzea lortu zuen. \nBolognaren aurkako manifestazioa Leioako Campusean.\n2003ko apirilaren 8an Leioako campuseko Areto Nagusian Klaustroa batu behar zen, LOU legeak ezartzen zuen bezala, estatutu berriak onartzeko. IAk mobilizazioak deitu zituen “LOUari intsumisioa” lelopean. Mobilizazioetan istiluak izan ziren eta zazpi ikasle atxilotu zituzten. Aurreko egunean itxialdi bat burutu zuten 108 ikaslek, baina campuseko segurtasun indarrek ikasle guztiak kaleratu zituzten.\n2005 eta 2006 artean Bologna prozesuaren aurkako lehen mobilizazioak gauzatu ziren. Bologna Prozesuari nola erantzun erabakitzeko Europako hainbat ikasle antolakunde batu eta Europako Ikasle Foroa osatu zuten. Lehen edizioa Bakaikun gauzatu zen 2006ko martxoaren 24tik 26ra, eta bertan Bakaikuko Adierazpena onartu zen.\n2007an IAk "Ikasle borrokaz lortuko dugu! Bologna gelditu!" lelopean dinamika ezberdinak burutu zituen Bologna prozesuaren aurka. Dinamika horien baitan martxoaren 29rako greba orokorrerako deia luzatu zuen ikasle antolakundeak. Grebaren jarraipena %95ekoa izan zen, eta lau mila ikaslek baino gehiagok hartu zuten parte mobilizazioetan. 2008 eta 2011 bitartean Bologna prozesuaren ezarpena gelditzeko hainbat mobilizazio eta istilu izan ziren Hego Euskal Herrian. IAk lan ugari egin zuen Bolognaren aurka, baina ez zuen prozesua gelditzea lortu. Horrek atsekabea eta frustrazioa eragin zuen ikasle mugimenduan.\n2010eko irailaren 25ean arlo politiko eta soziala artikulatu eta Euskal Herriko gatazkaren konponbidean konpromisoak ezarri asmoz batu ziren eragile ezberdinek Gernikako Akordioa sinatu zuten. Eragile hauen artean Ikasle Abertzaleak zegoen. Bruselako adierazpenaren ildotik, Gobernuari nahiz ETAri pausuak emateko eskatu zitzaien bertan.\n2012an IAk "11X12" kanpaina eraman zuen aurrera SEPC (Herrialde Katalanak), Agir (Galizia), Liga Estudiantil Galega (Galizia), Yesca (Gaztela), Unibersidat (Aragoi), SAT (Andaluzia), Jaleo (Andaluzia), Darréu (Asturias) eta Regüelta (Kantabria) eragileekin batera. Kanpainaren helburua 2012ko urriaren 11n ikasle mobilizazio bat sustatzea zen. Honekin Espainiako Gobernuak ezarri nahi zituen erreformak salatzea eta hezkuntza eredu propioa aldarrikatzea nahi zen. Milaka ikasle atera ziren kalera egun horretan. \n2014ko martxoaren 25 eta 26an Bizkaiko Ikasle Eztandak lehen Herri Unibertsitatea antolatu zuen Leioako Campusean. Ekimenak arrakasta handia izan zuen eta Euskal Herriko gainontzeko campus eta unibertsitateetara hedatu zen denborarekin. Martxoaren 27rako ikasle grebarako deia luzatu zuen IAk, "Ekin geroa marrazteari, ekin euskal eskola nazionalari" lemapean. Milaka ikasle atera ziren kalera LOMCE izenez ezagutzen zen hezkuntza erreformaren aurka eta Euskal Curriculumaren alde. Eusko Jaurlaritzak aurkezturiko Heziberri2020 planaren aurka ere agertu zen IA.\n2014ko azaroaren 27an IAk manifestazio nazionala deitu zuen EU2015 unibertsitate erreformaren aurka. Manifestazioak campus osoa zeharkatu zuen, eta errektoretzan amaitu zen. Bertan, lau ikasle Iñaki Goirizelaia errektorearekin elkartzen saiatu ziren, baina ez zuten lortu. Horren aurrean ikasleek Zuzenbideko, Medikuntzako, Zientzietako eta Gizarte eta Komunikazio Zientzietako fakultateak okupatu zituzten. Azkenean errektorearekin hitzordua zehaztea lortu zuten IAko kideek eta okupazioari amaiera eman zioten.\n2016ko azaroaren 24ean EHUko errektore hauteskundeak burutu ziren. Nekane Balluerka zen hautagai bakarra, baina hautatua izateko baliozko botoen herenak lortu behar zituen. IAk abstentziorako eta mobilizazioetan parte hartzeko deia luzatu zuen. Leioan burutu zen manifestazioan istiluak izan ziren. Guardia Zibilak autobusak gelditu zituen manifestazioa baino lehen. Gainera, manifestazioan zehar ertzaintzak behin baino gehiagotan kargatu zuen. Egun horretan 38.320 ikasle abstenitu ziren, ikasle guztien %94,96a.\n2018ko irailaren 5ean Ernai gazte antolakundeak Ikasle Abertzaleakekin harremanak moztu eta hezkuntzan antolatuko zela iragarri zuen. Gazte antolakundearen eta ikasle antolakundearen arteko barne tentsioen emaitza izan zen hau. Testuinguru honetan IAk zenbait eraso salatu zituen Ezker Abertzalea osatzen zuten talde politikoen partetik. Hauetan esanguratsuena Bilboko Erronda kaleko egoitzaren afera izan zen. Urte luzez IAk kudeaturiko egoitzaren jabetza aldarrikatu zuen Ezker Abertzaleak, bi aldeen arteko tentsio egoera areagotuz. Ezker Abertzaleak une batez egoitza bereganatu bazuen ere, 2019ko azaroaren 17an IAk egoitza berreskuratu zuela iragarri zuen.\n2019an, sortu berri zen Gazte Koordinadora Sozialistarekin elkarlanean jarduten hasi zen IA, Ildo sozialista izenez ezagutzen den korronte politikoaren oinarrietako bat bilakatuz. Elkarlan honen adibideetako bat Euskal Herriko Gazte Sozialiston Topagunea da. Urte berean Unibertsitateko Indar Batasuna sortu zen.\n2020ko martxoaren 26rako greba deialdia egin zuen IAk “Tasak merketu bekak hobetu” lemapean. Hala ere, COVID-19aren eraginez ezarri zen konfinamenduak greba bertan behera geratzea eragin zuen. Pandemiak utzitako egoerari erantzuteko hainbat dinamika abiatu zituen ikasle antolakundeak. IAk irailaren 15earako greba deialdia egin zuen EAEn, “Ondorioak ez ditzala langile klaseak ordaindu” lelopean. 2500 ikaslek hartu zuten parte mobilizazioetan. Nafarroan irailaren 24ean burutu ziren mobilizazioak, 1200 ikasle mobilizatu zirelarik. Urriaren 4an IKAS sortu zen, Ikasle Autodefentsa Sareen plataforma nazionala.\nKongresuak[aldatu | aldatu iturburu kodea]\nI. Kongresua[aldatu | aldatu iturburu kodea]\nIAren I. Kongresua 1991n izan zen, Leioako Campusean. Kongresu honetan lan kulturan eta filosofian sakondu zen. Gainera, antolakundearen ikasle izaera indartzea bilatu zen. Azkenik egitura arindu eta eraginkorragoa egin nahi zen.\nII. Kongresua[aldatu | aldatu iturburu kodea]\nIAren II. Kongresua 1996an izan zen, Iruñean. Garai hauetan ikasle mugimendua krisialdi sakon batean murgildurik zegoen. Bigarren Kongresu honen helburua antolakundea krisialdi horretatik ateratzea zen. Kongresu honetan IAren izaera eta egitasmoak birkokatu ziren, egoera aldatzeko asmoz lan-ildo iraunkorrak zahaztu ziren eta ikastetxez ikastetxe egin beharreko lanak birbalorizatu ziren. Gainera, ikasleen baldintzek jasaten zuten zanpaketen aurrean ikasle eskubideen aldeko erasoaldia antolatzea erabaki zen.\nIII. Kongresua[aldatu | aldatu iturburu kodea]\nIAren III. Kongresua 1999an izan zen, Berriozarren. Kongresu honetan antolakundearen egitasmo estrategiko modura Euskal Eskola Nazionala aldarrikatu zen. Bide horretatik jarraituz hizkuntza zein kultur eskubideen aldeko borroka lehenetsi zen. Gainera, IAren mugimendu izaera indartu zen.\nIV. Kongresua[aldatu | aldatu iturburu kodea]\nIAren IV. Kongresua 2003an izan zen, Iruñean. Kongresu honetan Euskal Ikasleen Eskubideen Karta onartu zen. Gainera, Ikasle Abertzaleak mugimendu bezala birsortu zen, IAko biltzarrak berreskuratuz. Euskal ikasleria kolektibo bezala ere antolatu ziren, Biltzar Nazionalen eta tokiko biltzarren bidez.\nV. Kongresua[aldatu | aldatu iturburu kodea]\nIAren IV. Kongresua 2007an izan zen, Altsasun. Kongresu honetan bi helburu taktiko definitu ziren. Alde batetik Hezkuntza Sistema Nazionala eraikitzea bilatzen zen, Euskal Curriculuma eta Euskal Unibertsitatea errealitate bilakatuz eta eskolen euskalduntzearen garrantzia azpimarratuz. Bestetik, ikasleria subjektu iraultzaile bilakatzea nahi zen.\nVI. Kongresua[aldatu | aldatu iturburu kodea]\nIAren IV. Kongresua 2011n izan zen, Atarrabian. Kongresu honetan Euskal Eskola Nazionala lortzeko tresna eta bidea definitu zuten. Ikasle problematika, hezkuntza arloa eta Euskal Herriaren aldeko ildoak zehaztu ziren ikasle antolakundeak jorratzeko zutabe nagusi modura.\nBesteak beste, ELA, LAB, STEE-EILAS, Sortu, Alternatiba, Aralar, Eusko Alkartasuna, Etxerat, Segi, Hik Hasi, Ikastolen Elkartea, Sortzen-Ikasbatuaz eta UEUko ordezkariak izan ziren kongresuko bukaera ekitaldian.\nVII. Kongresua[aldatu | aldatu iturburu kodea]\nIAren VII. Kongresua 2019an izan zen, Berriozarren. Kongresu honetan Euskal Eskola Nazionala berretsi zen helburu estrategiko modura, hau lortzeko Euskal Estatu Sozialista bat behar dela zehaztuz. Honek antolakundearen helburu estrategiko bilakatu zuen Euskal Estatu Sozialista. Hiru lan eremu zehaztu ziren: “Hezkuntza instituzio burgesen neutralizazioa”, “Prozesu sozialista elikatzea” eta “Ekin Euskal Eskola Nazionalari”; bakoitza bere lan ildo zehatz eta helburu orokorrekin.\nTestuinguru politiko nahasi batean burutu zen kongresu hau. Hori dela eta foko mediatikoa eta kanpo interbentzioak ekiditeko asmoz, diskrezio politikoa izan zen prozesuaren printzipio nagusietako bat. Eztabaiden sakontasuna eta zintzotasuna bermatzeko barne mailako prozesua izan zen VII. Kongresua.\nHerri Unibertsitatea[aldatu | aldatu iturburu kodea]\nHerri Unibertsitatea urtero Hego Euskal Herriko campus ezberdinetan antolatzen den ekimena da. Campusaren eta urtearen arabera moldaera ezberdinak jaso dituen arren, normalean, ikasleek beren kabuz antolaturiko egitarau batean oinarritzen da, ikasleriaren interesei erantzuten dien edukiak landuz. “Herritik eta Herriarentzat” filosofia duen hezkuntza eredu bat irudikatu nahi izaten da bertan.\n2014ko martxoaren 25 eta 26an antolatu zen lehen Herri Unibertsitatea, Leioako Campusean. Lehen edizio honek izan zuen arrakastaren eraginez, 2015ean Hego Euskal Herriko gainontzeko campusetan ere Herri Unibertsitateak antolatzen hasi ziren. Herri Unibertsitate “lokal” hauek forma eta antolakuntza eredu desberdinak izan dituzte. Batzuetan ikasle mugimenduko eragile zehatz batzuek antolaturikoak izan dira eta beste batzuetan bilera irekiak eginez antolatu dira.\n2017an lehen aldiz Herri Unibertsitate Nazional bat antolatu zen. Lehen edizio hau Bilboko San Mameseko Campusean egin zen. Campus bakoitzean antolaturiko Herri Unibertsitateez gain Euskal Herriko ikasle guztiak batuko zituen Herri Unibertsitate bat antolatu nahi zen. Herri Unibertsitate Nazionalaren berri ematen zuen ohar batean honela azaldu zituen Ikasle Abertzaleakek ekimen nazional bat burutzearen arrazoi eta helburuak:\n“[…] aurten Herri Unibertsitatean salto kualitatibo bat emateko beharra ikusi genuen, eta ekimen nazional bat burutzeak dakartzan abantailez jakitun, espazio bateratu bat sortzeari ekin genion. Batik bat, Euskal Herriko hamaika txokotako jendea San Mamesen batuz, hausnarketak elikatzeko eta osatzeko potentziala da lehertu nahi duguna: bai, bertako saioetan ahal bezain besteko sakontasuna lortzeko, baita, San Mamesen landutakoaz fakultateak, kanpusak, auzoak, herriak, militanteak, eragileak… blaitzeko ere.”\nHerri eskolak[aldatu | aldatu iturburu kodea]\nEuskal Eskola Nazionalaren proiektuaren alde egindako topaketak dira. Hala ere, azken urteetan, hainbat hitzaldi eta lantegitarako izen generikotzat erabili izan da.\nIAk antolatutako lehenengo herri eskolak Usurbilen egin ziren, 1998an, eta handik aurrera ehunka egin zituzten. 2000. urtean Presoen Herri Eskolak antolatu ziren Ibaetako campusean. Herri eskoletarako data garrantzitsuak dira espainiar jaiegunak (abenduak 6, Espainiako Konstituzioaren eguna, eta urriak 12, Hispanitatearen Eguna). Egun horietan ikastetxeak irekitzeko deialdia luzatzen da, eta haietan herri eskolak egin daitezen.\nLapurdin lehenengo herri eskolak 2005eko azaroaren 11n egin ziren, aurreko daten ereduari jarraituz.\nEuskalduntzearen aldeko jarrera[aldatu | aldatu iturburu kodea]\nIAk euskalduntzearen borroka jarri zuen martxan ikastetxeetan 1999an eginiko III. Kongresuaz geroztik. Borroka honetan hiru fase egin zituen.\nLehenengo fasea borrokaren nolakotasunaren diseinua egiteko Euskal Ikasleon III. Biltzar Nazionalean eman zen debatea behartu eta euskalduntzea bai hizkuntza bai edukiz ulertzea izan zen. Ondoren Ekin Euskalduntzeari! kanpaina jarri zuen martxan. Azken egunean, 2000ko apirilaren 6an, Greba Orokorra izan zen: 117.000 ikasle atera ziren grebara.\nGarai hartan ere, 1997tik aurrera, Herri Eskolen filosofia jartzen da martxan. Bertan euskaraz eta Euskal Herriko edukiak gizarte gaiekin uztartzen ziren Euskal Eskola Nazionalaren nolabaiteko eredua martxan jarriz. Honen adibide dira Usurbilen eginiko Herri Eskola Nazionalak edo presoek prestatutako lanekin eginiko Presoen Herri Eskolak.\nOndoren tenkatze fasea etorri zen. Honetan Intsumisio dinamikak martxan jartzea proposatu zuen. Frantziar zein Espainiar eduki, ikasgai, hezkuntza sistema orokorrari, intsumisioa. Hainbat ekintza egon ziren epe honetan. Adierazgarrienak ikasgeletan espainiar edukiak jasotzen zirenean buelta ematea eta selektibitateari uko egin zieten ikasleak. Intsumisioan parte hartu zuten ikasleak gutxi izan ziren.\nAzkenik erresoluzioa fasean eman zen. 2001eko Udazkenean Euskal Ikasleon IV. Biltzar Nazionalean definitu zen Ikasle Alternatiba bere gain hartu zuen IAk. Honen inguruan hainbat borroka abiatu ziren.\nEskola Ibiltaria[aldatu | aldatu iturburu kodea]\nEskola Ibiltaria IAk udaran antolatzen duen ekimena da. Euskal Herriko bi tokiren artean egiten den martxa da, ibilbidea edizioro aldatzen delarik. Ibilbideak irauten duen egunetan antolakundeak aldarrikatzen duen eskola eredua praktikara eraman nahi izaten da. Martxaz gain hitzaldiak, tailerrak, jolasak zein bestelako eskaintza kulturala izan ohi da bertan. Lehen edizioa 2000. urtean izan zen, eta Baztan inguruan burutu zen. Zenbait urtez IAk Eskola Ibiltaria albo batera utzi bazuen ere, 2018an ekimena berriro martxan jartzea erabaki zuen.\nEuskal Herriko Gazte Sozialiston Topagunea[aldatu | aldatu iturburu kodea]\nEuskal Herriko Gazte Sozialiston Topaguneak Ikasle Abertzaleakek eta Gazte Koordinadora Sozialistak elkarlanean antolatzen duten bilkura bat da. Euskal Herri osoko "borondate sozialista" batzea da egitasmoaren helburua. Topagune honetan lan egunek izaten dute zentralitatea, hala ere, tailer, hitzaldi, kontzertu, zein bestelako kultur ekitaldiek ere garrantzia izaten dute. 2019ko ekainaren 12tik 16ra ospatu zen lehen edizioa, Azpeitiko Esklabak eraikinean.\nEuskal Ikasleon Eskubideen Karta\nEuskal Ikasleon Eskubideen Karta[aldatu | aldatu iturburu kodea]\nIAk Iruñeako Arrosadia auzoko Mira Antzokian eginiko IV. Biltzarrean Euskal Ikasleon Eskubideen Karta onartu zuen Euskal Eskola Nazionala lortzeko bidean pauso taktiko gisa. Euskal Ikasleon Eskubideen Kartak 9 eskubide jasotzen zituen: hezkuntzarako eskubidea, hizkuntza eskubideak, kultur eskubideak, Euskal Herrian ikasteko eskubidea, hezkidetza eskubideak, hezkuntza proiektuan subjektu izateko eskubidea, baldintza duinetan ikasteko eskubidea, eskubide demokratikoak eta kolektibo gisa jarduteko eskubidea. Eskubideen Kartaren sinboloa esku bat da, eta hainbat modutan jartzen da, eskubide bakoitza sinbolizatzeko.\n2003/2004 ikasturtetik aurrera Ikasle Abertzaleakek Eskubideen Kartaren arabera antolatu zituzten beren ekimenak. Ikasleen eskubideen aldarrikapena presente egon ziren handik aurrera egindako ekimenetan, hala nola 2005eko Apirilaren 21ean eginiko Ikasleok Zaplaztekoa mobilizazio egunean.\n2005etik aurrera ekimen ugari egin zituen IAk Boloniako prozesuaren aurka. Prozesu hau ikasleen eskubideen aurkako erasotzat hartu zuen antolakundeak. 2005eko Azaroaren 17an, Ikasleon Nazioarteko Eguna, mobilizazioak deitu zituen Ikasleen Eskubideen Karta defendatzeko irakaskuntza ertainetan eta Boloniako prozesuaren aurkako Greba Orokorra deitu zuen Unibertsitatetan. Greba Orokor honetan jarraipen handia egon zen EHUko fakultate gehienetan (%90etik gora), %50 inguru Deustu eta UPNAn eta %100 Mondragon Unibertsitatean.\n2010eko Ikasle Eguneko kartelak.\nIkasle Eguna[aldatu | aldatu iturburu kodea]\n2000tik hona IAk hainbat lekutan Ikasle Eguna antolatu du azaroaren 17tik gertu dagoen asteburu batean. Milaka ikasle biltzen dira, kontzertuetan eta gainerako ekimenetan parte hartzeko.\n"Autoritarismoari kaña!"[aldatu | aldatu iturburu kodea]\n"Autoritarismoari kaña!" 90eko hamarkadaren azkeneko erdia okupatu zuen. Bertan Unibertsitateetan ematen ari ziren espedienteen aurkako borrokak, ikastetxeetan jartzen ari ziren greba eta batzartzeko eskubideen aurkako debekuen aurkako dinamikak eta polizien sarrerak salatzen ziren. Kanpaina honetan Borroka Egun bat antolatu zen, IAren aurkako iritziak sortu zituenak gerora.\nIkasle Abertzaleek sorreratik garatu dute nazioarteko lana, baina 2000tik aurrera handiagotu egin du esparru hau. Espainian, Kataluniako SEPC eta Galiziako AGIR taldeekin elkarlana burutu du hainbat deklarazio komun egiteko.\n2003tik aurrera Nazioarteko Ikasle Elkarteko kidea da. 2005ean Azaroaren 17ko Europako mobilizazio eguna izan zedin bilkurak egin zituen. Urte hauetan Europako Ikasle Foroaren prestakuntzan jardun zuen. 2006an Bakaikuko foroa antolatu zuten, Europa osoko ikasle antolakundeak elkartuz.\n2012an antolaturiko 11X12 mobilizazioen harira Para los Pueblos plataforma sortu zen; IA, SEPC (Herrialde Katalanak), Consejo de Estudiantes Independiente (Gaztela), Yesca (Gaztela), AGIR (Galizia), Liga estudiantil galega (Galizia), Seira (Aragoi), Xunta estudiantil asturiana (Asturias) eta SAT juventud (Andaluzia) antolakundeek osaturik. 2016an Para los Pueblos plataforma osatzen zuten antolakundeek Forum to Fight, europako ikasle mugimenduen foroa, antolatu zuten, Europako hainbat ikasle antolakunderekin batera. 2020an Forum to Fight plataforma berrantolatu zuten IAk eta europako hainbat ikasle antolakundek, nazioarteko burgesiaren erasoari modu koordinatu batean erantzuteko.\nBakaikuko Foroa[aldatu | aldatu iturburu kodea]\n2006ko martxoaren 24tik 26ra, Bakaikun (Nafarroa Garaia) Europako Ikasle Foroa antolatzeaz arduratu zen. Foro honetan, Europa osoko 87 ikasle antolakundeetako ordezkariak elkartu ziren eta handik atera zen Bakaikuko Adierazpena.\nLaudioko Foroa[aldatu | aldatu iturburu kodea]\n2016ko otsailaren 26tik 28ra Laudion burutu zen Forum to Fight foroko antolatzaileetako bat izan zen IA, Para los Pueblos plataforma osatzen zuten antolakundeekin batera. Foro honetan Europa osoko ikasle mugimenduko hainbat antolakunde elkartu ziren, etorkizunean etor zitezkeen erreformei aurre egiteko modua pentsatzeko. \nAntolatzaileez gain, foroanCUA (Turin), CUA (Palermo), CASP (Erroma), Noi Restiamo (Bologna), YXK (Kurdistan, Alemania), Vänsterns studentförbund VSF (Suedia), Aitzina (Euskal Herria), Ass. EduPsico URV (Tarragona), FEL (Madril), GERS (Segovia), CEC (Cuenca), CEPA (Aragoi), Solidaires étudiant-e-s (Pau), Left Unity students (Ingalaterra), National Campaingn against fees & cuts (Ingalaterra) eta CUAE (Genova) antolakundeek hartu zuten parte.\nIA eta erakunde publikoak[aldatu | aldatu iturburu kodea]\nIkasle Abertzaleek jokamolde ezberdina izan dute erakunde publikoetan, garaiaren arabera. Honela batzuetan aurkeztu egin da, beste batzuetan abstentzioa bultzatu du eta baita boikotatzera deitu ere.\nAzkeneko urteetan instituzioetan parte hartzeko apustua hartu du IAk eta horren ondorioz urtetik urtera ordezkaritza handitu du. Institutuetan Eskola Kontseiluetan parte hartu du, EAE eta Nafarroako eskola kontseiluetan gehiengo absolutua duelarik. Unibertsitateetan Klaustroetan, Fakultate Juntatan eta Ikasle Kontseiluetan parte hartu du.\n2000tik aurrera gehiengoa osatu du Euskal Herriko Unibertsitatean (EHU) eta gehiengoa lortu du ere Nafarroako Unibertsitate Publikoan. 2001ean gehiengoa lortu zuen lehenbiziz Pauko Unibertsitateak Baionan duen campusean. Espainiako Gobernuak LOUa aprobatu zuenean boikota egitera deitu zuen eta horregatik EHUko Klaustroan 75 ordezkaritik 24 baino ez ziren hautatu, gainontzeko fakultateetan minimoa zen %90a baino abstentzioa handiagoa izan baitzen. NUPen ere %10a baino gutxiagok bozkatu zuen baina bertan ez dago quorum minimorik.\nHurrengo urteetan IAk parte-hartze erregularra izan du hauteskundeetan. Honela 2003/2004 ikasturtean, boikotaren ondorengo lehenengo ikasturtea, 60 ordezkaritik 35 lortu zituen IAk EHUko klaustroan. 2004/2005 ikasturtean 31 lortu zituen eta gehiengo osoa Nafarroako Unibertsitate Publikoan. Ikasturte honetan ere EHUko Ikasle Kontseilu zentralean Lurgorri eta Izquierda Universitaria ikasle taldeekin eta hainbat ikasle talde independenteekin batera hautagaitza bateratua aurkeztu zen. Hauteskunde hauetan Zerrenda honek irabazi zuen baina hautagaitza galtzaileak eginiko hainbat eskarien arabera bertan behera geratu zen.\nMondragon Unibertsitatean, instituzio ofizialen falta dela eta IAk Ikasle Biltzarra bultzatu zuen. 2012. urtean onartu zuen lehenbizikoz MUk ikasleen ordezkaritza errektoretza kontseiluan, eta 6 hautagaitik IAk 6rak lortu zituen.\n2005/2006 ikasturtean 32 klaustrokide lortu zituen EHUn eta 30etik 16 UPNAn, bi unibertsitateetan gehiengo absolutua mantenduz.\n2008eko maiatzaren 14an, NUPeko Ikasleen Kontseilurako batzordebururako kargurako aurkeztu ziren. Hautaketara aurkeztutako lau hautagaietatik, lehenengoak geratu ziren 51 botokin (guztira 94 ziren). Boto kopuru honekin Ikasleen Kontseiluko batzorde iraunkorrean sartu ziren.\n↑ «Ikasle Abertzaleek 30 urte» Argia Noiz kontsultatua: 2021-01-17.\n↑ (Gaztelaniaz) Bassets, Lluís. (1986-12-04). «La pesadilla del ministro de Universidades de Chirac» El País ISSN 1134-6582. Noiz kontsultatua: 2021-01-17.\n↑ (Gaztelaniaz) Bassets, Lluís. (1986-12-08). «Chirac anuncia la retirada del proyecto de ley de reforma de la Universidad» El País ISSN 1134-6582. Noiz kontsultatua: 2021-01-17.\n↑ (Gaztelaniaz) Barcia, Esteban S.. (1986-12-17). «La huelga paraliza la mayoría de los institutos de toda España» El País ISSN 1134-6582. Noiz kontsultatua: 2021-01-17.\n↑ (Gaztelaniaz) EFE. (1989-05-17). «La veracidad de una agresión» El País ISSN 1134-6582. Noiz kontsultatua: 2021-01-17.\n↑ a b all_powerful_Oz. «15 urtez ikasle eta abertzale» Gaztezulo Noiz kontsultatua: 2021-01-17.\n↑ a b Artzape\n↑ «Ikasle Abertzaleak taldeak Espainiako Gobernuaren Unibertsitate Lege berria (...)» Argia Noiz kontsultatua: 2021-01-17.\n↑ «Unibertsitate Legearen aurka eta euskal unibertsitatearen alde, Ikasle(...)» Argia Noiz kontsultatua: 2021-01-17.\n↑ «Euskal Herriko ikasle, irakasle eta hezkuntza administrazioetako langileak (...)» Argia Noiz kontsultatua: 2021-01-17.\n↑ www.euskadi.eus Noiz kontsultatua: 2021-01-17.\n↑ (Gaztelaniaz) Gortázar, Naiara Galarraga. (2003-04-08). «Un centenar de violentos ataca a pedradas la Universidad del País Vasco» El País ISSN 1134-6582. Noiz kontsultatua: 2021-01-17.\n↑ [https://gara.naiz.eus/paperezkoa/20070315/8152/eu/Ikasle/borrokaz/lortuko/dugu/lelopean/Bologna/salatu/du/IAk «�Ikasle borrokaz lortuko dugu!" lelopean Bologna salatu du IAk - GARA»] gara.naiz.eus Noiz kontsultatua: 2021-01-17.\n↑ «IAk milaka ikasle atera zituen klasetik Bolognaren aurka eta eskubideen alde - GARA» gara.naiz.eus Noiz kontsultatua: 2021-01-17.\n↑ Akordioa « Gernikako Akordioa. Noiz kontsultatua: 2021-01-17.\n↑ Gernikako Akordioa - Argia\n↑ Herrikolore - 11X12\n↑ (Gaztelaniaz) «¿Qué es #11×12?» #11x12 2012-08-27 Noiz kontsultatua: 2021-01-17.\n↑ leioakoikaslemugimendua. (2012-10-11). «4.000 gazte batu dira Bilboko 11X12 ikasle grebako manifestaldian» Leioako Ikasle Mugimendua Noiz kontsultatua: 2021-01-17.\n↑ «Herri Unibertsitatea» Argia Noiz kontsultatua: 2021-01-17.\n↑ kolaborazioak. (2014-02-25). «Ekin geroa marrazteari! Ekin Euskal Eskola Nazionalari!» Borroka Garaia da! Noiz kontsultatua: 2021-01-17.\n↑ Topatu. «Ikasle greba orokorra» Topatu Noiz kontsultatua: 2021-01-17.\n↑ (Gaztelaniaz) SA, Baigorri Argitaletxea. (2014-03-26). «Una huelga para denunciar las normas del PP y reclamar un currículum vasco» GARA Noiz kontsultatua: 2021-01-17.\n↑ (Gaztelaniaz) SL, TAI GABE DIGITALA. (2014-11-27). «Ikasle Abertzaleak se manifiesta en el campus de Leioa contra la reforma EU2015» naiz: Noiz kontsultatua: 2021-01-17.\n↑ «Protesta giroan egiten ari dira EHUko errektoretzarako hauteskundeak» Argia Noiz kontsultatua: 2021-01-17.\n↑ Berria. «Istiluak EHUren Leioako campusean, ikasleen eta Ertzaintzaren artean» Berria Noiz kontsultatua: 2021-01-17.\n↑ Hauteskundeen datuak\n↑ SL, TAI GABE DIGITALA. (2018-10-05). «Ernai eta Ikasle Abertzaleaken arteko «aliantza estrategikoa bertan behera» gelditu da» naiz: Noiz kontsultatua: 2021-01-18.\n↑ «Bilboko Erronda kaleko Ezker Abertzalearen egoitzaren harira argipen batzuk» Ernai 2019-07-05 Noiz kontsultatua: 2021-01-18.\n↑ «Bilboko Erronda kaleko egoitza "itzultzeko" exijitu diote Ikasle Abertzaleek Sorturi» Argia Noiz kontsultatua: 2021-01-18.\n↑ Begiristain, Edurne. «Ikasle Abertzaleak erakundeak dio Bilboko egoitza «berreskuratu» duela» Berria Noiz kontsultatua: 2021-01-18.\n↑ «Gazte Koordinadora Sozialista aurkeztu dute Gasteizen» Argia Noiz kontsultatua: 2021-01-18.\n↑ kolaborazioak. (2019-03-14). «Unibertsitateko Indar Batasuna sortu da» Borroka Garaia da! Noiz kontsultatua: 2021-01-18.\n↑ Gedar. «Grebara jo dute gaur ikasleek, 'Ondorioak ez ditzala langile klaseak ordaindu' aldarripean» Gedar: Langile kazeta Noiz kontsultatua: 2021-01-18.\n↑ Gedar. «2.500 ikasle, hezkuntzaren gaineko langile kontrolaren alde» Gedar: Langile kazeta Noiz kontsultatua: 2021-01-18.\n↑ Gedar. «Iruñean ere 'Ondorioak ez ditzala langile klaseak ordaindu!' lelopean mobilizatu dira 1.200 ikasle» Gedar: Langile kazeta Noiz kontsultatua: 2021-01-18.\n↑ Gedar. «IKAS sortu da, Ikasle Autodefentsa Sareen plataforma nazionala» Gedar: Langile kazeta Noiz kontsultatua: 2021-01-18.\n↑ (Ingelesez) 6452698. «Ikasle Estrategia» Issuu Noiz kontsultatua: 2021-01-18.\n↑ (Gaztelaniaz) «Herri Unibertsitatea:»Un espacio combativo y antagónico con la universidad y el orden burgués»» Kaos en la red Noiz kontsultatua: 2021-01-18.\n↑ «Herri unibertsitate nazionala» Argia Noiz kontsultatua: 2021-01-18.\n↑ kolaborazioak. (2017-02-09). «Euskal Herriko herri unibertsitatea» Borroka Garaia da! Noiz kontsultatua: 2021-01-18.\n↑ «INICIO» www.abertzalekomunista.net Noiz kontsultatua: 2021-01-18.\n↑ Gedar. «Aisialdirako eta formakuntzarako egitarau oparoa izango da Eskola Ibiltarian» Gedar: Langile kazeta Noiz kontsultatua: 2021-01-18.\n↑ Gedar. «[ELKARRIZKETA Kultura sozialista hedatzeko eta borroka komunitatea indartzeko, Eskola Ibiltaria»] Gedar: Langile kazeta Noiz kontsultatua: 2021-01-18.\n↑ «Asteazken honetan hasiko da Euskal Herriko Gazte Sozialisten Topagunea» Argia Noiz kontsultatua: 2021-01-18.\n↑ Gedar. «Euskal Herriko Gazte Sozialisten Topagunea egingo dute ekainean, Azpeitian» Gedar: Langile kazeta Noiz kontsultatua: 2021-01-18.\n↑ «Azpeitiko Esklabak proiektua bultzatzeko auzolanera deitu dute» Argia Noiz kontsultatua: 2021-01-18.\n↑ «Europako Ikasle Foroa eginen dute otsailean, Euskal Herrian» Argia Noiz kontsultatua: 2021-01-18.\n↑ «Europako 18 ikasle antolakunde bilduko dira otsailean Laudion, Forum to Fight foroan -» Aiaraldea.eus Noiz kontsultatua: 2021-01-18.\n↑ «Forum to Fight nazioarteko plataforma berrantolatu dute hainbat ikasle antolakundek, "nazioarteko burgesiaren erasoaldiari elkarrekin erantzuteko"» Argia Noiz kontsultatua: 2021-01-18.\n↑ «Forum To Fight, Europako ikasle mugimenduen foroa Laudion» Argia Noiz kontsultatua: 2021-01-18.\n↑ kolaborazioak. (2016-03-01). «Europako ikasle borrokak norabidetzeko» Borroka Garaia da! Noiz kontsultatua: 2021-01-18.\n↑ saretik. (2016-02-27). «Europako ‘Forum to fight’ ikasle foroa ospatzen ari dira Laudion» Borroka Garaia da! Noiz kontsultatua: 2021-01-18.\nM. Zabala, S. Ormazabal eta I. Arroyo. 2005: "Ikasi eta irauli, euskal ikasle mugimenduaren historia", Tafalla, Txalaparta ISBN 84-8136-333-2\nMultimedia: Ikasle Abertzaleak\nOrriaren azken aldaketa: 23 martxoa 2021, 13:26.


Data: 10 Urtarrila 2018\nBihotzak garunak baino 5.000 aldiz frekuentzia handiagoa igortzen dio gorputzari. Hori diote ikerketek eta baita geure esperientziak ere. Taupada bakoitzaren indarrak eta erritmoak gure emozio eta sentimentuetaz ohartarazten die gure organismoko zelula guztiei. Gainera bihotzak neurona sare garrantzitsu bat duela ere ikusi da. Informazio honi esker sistema osoak bat eginda lan egin dezake.


“Adi, Repsolen butano bonbona normalak ezin du 12’74 € baino garestiagoa izan” | Mondraberri Arrasateko Ataria\nHasiera Albisteak EKONOMIA ETA LANA “Adi, Repsolen butano bonbona normalak ezin du 12’74 € baino garestiagoa izan”\nArrasatear talde batek salatu duenez, banatzaile batzuek Repsolen bonbona mota hori “15 eurotan” saldu dute. Kalteturiko talde honek Udaltzaingoari ustezko iruzurraren berri eman dio.\nRepsol Butanoren bonbona normalaren gehienezko prezioa momentuz (2020ko urtarrilaren 10ean) 12’74 eurokoa da, Arrasaten, Hego Euskal Herrian eta estatu espainiar osoan.\nSalneurri hori gobernu espainiarrak markatzen du, eta oraingoz ez da garestitu edo merketu. Hala ere, arrasatear talde batek salatu duenez “butano bonbona banatzaile batzuek 15 € kobratu dizkigute”.\n“Jakin badakigu beste bonbona batzuk garestiagoak direla (Cepsarena adibidez, Repsolen bonbona arina esaterako, eta gasolindegietan ere garestiago saldu daitekeela). Baina guri banatzaileek Repsolen bonbona normala 12’74 eurotan baino gehiagotan kobratu digute”.\nKalteturiko arrasatear batek azaldu digunez “orain direla bi urte ere gehiegizko prezioan saldu zidaten, baina enpresara deitu nuen, Repsol Butanora, eta ordutik aurrera zegokion prezioa kobratu zidaten, baina azkenaldian berriro gehiegi kobratzen hasi dira”.\nKalteturiko arrasatear taldeak gaitzetsi du ustezko iruzur hau “Arrasateko leku ezberdinetan egin dela, Ferreriasen eta Makatzenan esaterako. Baliteke, Arrasate inguruko herrietan ere gauza bera egin izana”, iradoki du.\n“Banatzaileek kontsumitzaile askori legeak markatutakoa baino gehiago kobratu badiete, diru ugari poltsikoratua izango dute”. Kalteturiko talde honek ustezko iruzurraren berri eman dio gaur Udaltzaingoari.\nEra berean, Arrasateko butano kontsumitzaile guztiak ohartarazi nahi dituzte: “Repsol Butanoren ohiko bonbonaren gehienezko prezioa 12’74 eurokoa da momentuz”.\n“Gobernuak erabakitzen badu bonbona horren prezioa garestitu edo merketu, telebista bidez jakitera emango du”.


Gaur hasiko da Gabonetako XVI. Pilota Topaketa - - Tolosaldeko ataria\nGaur hasiko da Gabonetako XVI. Pilota Topaketa\nIntxurre Pelota Elkartea 2017-12-27 14:05\nArgazki honen antzekoa aterako dugu gaur, abenduaren 27an, 15:30etan, Alegiako frontoian. Hor elkartuko dira aurtengoan parte hartuko duten 91 pilotariak. Argazkia atera ondoren, bertan geratuko dira txikienak, eta Altzora joango dira alebinak, Amezketara infantilak eta Ikaztegietara kadeteak ligaxkako partida sorta jokatzera. Abenduaren 30ean jokatuko dira finalak, Altzon, bertako frontoiaren 50 urtebetetzea ospatuz.\nEskuz, pilota goxoekin jokatzen da maila guztietan. eta 16. urtea da jarraian egiten dela pilota topaketa hau. Alegia, Altzo, Amezketa, Baliarrain, Bedaio, Orendain, Abaltzisketa eta Ikaztegietako 6-16 urte bitarteko mutil eta neskak hartzen dute parte. Aurten, 91 izango dira.\nHiru egunetan jokatuko dira partidak: abenduaren 27an, gaur, ligaxka partidak, bihar finalaurrekoak eta 30ean finalak.\nLigaxka eta finalaurrekoak herri hauetan jokatuko dira: benjamin-aurrekoak eta benjaminak, Alegian; alebinak, Altzon; infantilak Amezketan (Altuna anaiak frontoian); eta kadeteak, Ikaztegietan. Partida hauek guztiak arratsaldean, 16:00etan hasiko dira.\nFinalak Altzon jokatuko dira larunbatean, abenduaren 30ean, goizeko 10:30etan hasita. Hamasei urte hauetan, lehenengo aldia izango da finalak Altzo Muinoko frontoian jokatzen direna. Badu bere arrazoia: aurtengo abenduaren 30ean bertan beteko dira 50 urte frontoi hau inauguratu zela, eta hori ospatu nahi izan da.